WALI owulidde omuntu yenna ng’ayogera ku nkomerero y’ensi?— Leero bangi bagyogerako. Abantu abamu balowooza nti ensi ejja kuzikirizibwa abantu bwe balirwana olutalo nga bakozesa eby’okulwanyisa eby’amaanyi ga nukiriya. Olowooza Katonda anaazikiriza abantu okusaanyaawo ensi yaffe erabika obulungi?—\nNga bwe twayiga, Bayibuli eyogera ku nkomerero y’ensi. Egamba nti, “Ensi eggwaawo.” (1 Yokaana 2:17) Olowooza ensi eno gye tuliko y’egenda okuzikirizibwa?— Nedda, Bayibuli egamba nti Katonda yatonda ensi esobole “okutuulwamu,” kwe kugamba, abantu basobole okugibeerako era bagi nyumirwe. (Isaaya 45:18) Zabbuli 37:29 lugamba nti: “Abatuukirivu balisikira ensi, banaagibeerangamu emirembe gyonna.” N’olw’ensonga eyo, Bayibuli egamba nti ensi ejja kubeerawo emirembe gyonna.—Zabbuli 104:5; Omubuulizi 1:4.\nBwe kiba nti ensi eno gye tuliko si y’egenda okuzikirizibwa, kati olwo nsi ki egenda okuzikirizibwa?— Tusobola okufuna eky’okuddamu nga twekeneenya ekyo ekyaliwo mu kiseera kya Nuuwa. Bayibuli egamba nti “ensi eyo yazikirizibwa bwe yabuutikirwa amazzi [oba amataba].”—2 Peetero 3:6.\nWaliwo omuntu yenna eyawonawo ensi bwe yazikirizibwa Amataba mu kiseera kya Nuuwa?— Bayibuli egamba nti Katonda “yawonya Nuuwa omubuulizi w’obutuukirivu n’abalala musanvu, bwe yaleeta amataba ku nsi ey’abatatya Katonda.”—2 Peetero 2:5.\nNsi ki eyazikirizibwa mu kiseera kya Nuuwa?\nKati olwo, nsi ki eyazikirizibwa? Yali nsi okwali abantu, oba baali bantu ababi?— Bayibuli egamba nti yali ‘nsi ey’abantu abatatya Katonda.’ Era weetegereze nti Nuuwa ayitibwa “omubuulizi.” Olowooza yali abuulirira ku ki?— Nuuwa yali alabula abantu ku bikwata ku ‘ensi ey’omu kiseera ekyo’ eyali egenda kuzikirizibwa.\nYesu bwe yali ayogera ku Mataba g’omu kiseera kya Nuuwa, yategeeza abayigirizwa be ebyo abantu bye baali bakola ng’amataba ganaatera okujja. Yabagamba nti: “Mu nnaku ezo ng’amataba tegannajja, abantu baali balya, nga banywa, nga bawasa, era nga bafumbirwa, okutuuka ku lunaku Nuuwa lwe yayingira mu lyato; ne batafaayo okutuusa amataba lwe gajja ne gabasaanyaawo bonna.” Oluvannyuma Yesu yagamba nti ne mu kiseera kino abantu bandibadde bakola ebintu bye bimu ng’enkomerero y’ensi eno tennajja.—Matayo 24:37-39.\nEbigambo bya Yesu biraga nti waliwo kye tusobola okuyigira ku ebyo abantu bye baali bakola ng’Amataba tegannajja. Okusinziira ku ebyo bye twasoma mu Ssuula 10 ey’ekitabo kino, ojjukira abantu abo bye baakolanga?— Abasajja abamu baatulugunyanga abantu era baakolanga ebintu eby’obukambwe. Naye Yesu yagamba nti waliwo n’abalala bangi abataawuliriza Nuuwa nga Katonda amutumye okubabuulira.\nN’olwekyo ekiseera kyatuuka Yakuwa n’agamba Nuuwa nti agenda kuzikiriza abantu ababi ng’akozesa amataba. Amazzi gandibuutikidde ensi yonna nga mw’otwalidde n’ensozi. Yakuwa yagamba Nuuwa okukola eryato eddene. Lyali liringa bokisi ennene ennyo empanvu, nga bw’olaba mu kifaananyi ekiri ku lupapula 238.\nKatonda yagamba Nuuwa akole eryato eddene nga lisobola okugyamu ye n’ab’omu maka ge awamu n’ebisolo. Nuuwa n’ab’omu maka ge baakola nnyo. Baatema emiti eminene, ne bagisalamu embaawo, oluvannyuma ne bazikozesa okuzimba eryato. Omulimu guno gwabatwalira emyaka mingi okugumaliriza kubanga eryato lyali ddene nnyo.\nOmanyi ekintu ekirala Nuuwa kye yali akola mu myaka egyo gyonna gye yamala ng’azimba eryato?— Yali abuulira, ng’alabula abantu ku Mataba agaali gagenda okujja. Waliwo omuntu yenna eyawuliriza? Tewali n’omu okuggyako ab’omu maka ge. Abalala baali beemalidde ku byabwe. Ojjukira Yesu kye yagamba kye baali bakola?— Baali balya, banywa, nga bawasa era nga bafumbirwa. Baali balowooza nti si bantu babi nnyo, era tebaafaayo kuwuliriza Nuuwa. Ka tulabe ekyabatuukako.\nNuuwa n’ab’omu maka ge bwe baayingira mu lyato, Yakuwa yaggalawo oluggi. Naye era abantu abataali mu lyato baasigala tebakikkiriza nti Amataba gagenda kujja. Naye amangu ago, enkuba yatandika okutonnya! Teyali nkuba ya bulijjo. Yali y’amaanyi nnyo! Mu kaseera katono, amazzi gaaweera ne gaba mangi nnyo nga gawuuma n’okuwuuma. Gaasuula emiti eminene ne gakulukusa n’agayinja aganene nga gy’obeera nti gaakulukusa buyinja butono. Ate bo abantu abataali mu lyato?— Yesu yagamba nti: ‘Amataba gajja ne gabasaanyaawo bonna.’ Abantu bonna abataayingira mu lyato baafa. Lwaki?— Yesu yagamba nti, ‘tebaafaayo.’ Tebaawuliriza!—Matayo 24:39; Olubereberye 6:5-7.\nLwaki tetusaanidde kulowooza ku kuzannya buzannyi?\nJjukira, Yesu yagamba nti ebyo ebyatuuka ku bantu abo birina kye bituyigiriza leero. Bituyigiriza ki?— Abantu abo baazikirizibwa si lwa kuba nti baali babi kyokka, naye era n’olw’okuba nti bangi baali beemalidde ku byabwe ne batafuna biseera kuyiga bikwata ku Katonda ne ku ebyo bye yali agenda okukola. Tusaanidde okwegendereza tuleme okuba ng’abantu abo, si bwe kiri?—\nOlowooza Katonda anaddamu okuzikiriza ensi ng’akozesa amataba?— Nedda, Katonda yasuubiza nti tajja kuddamu kukikola. Yagamba nti: “Nteeka musoke wange ku bire, era anaabanga akabonero.” Yakuwa yagamba nti musoke yandibadde kabonero akandiraze nti “amazzi tegaliddamu nate kufuuka mataba okuzikiriza ebirina omubiri byonna.”—Olubereberye 9:11-17.\nN’olwekyo tusobola okuba abakakafu nti Katonda taliddamu kuzikiriza nsi ng’akozesa amataba. Naye, nga bwe tulabye, Bayibuli eyogera ku nkomerero y’ensi. Katonda bw’anaaba azikiriza ensi eno, baani banaawonyaawo?— Anaawonyaawo abo abaali batayagala kuyiga bikwata ku Katonda? Anaawonyaawo abo abeemalira ku byabwe ne bataba na biseera kuyiga Bayibuli? Olowooza otya?—\nTwagala okubeera abamu ku abo Katonda baanaawonyaawo, si bwe kiri?— Tekyandibadde kirungi nnyo singa amaka gaffe gabeera nga aga Nuuwa Katonda n’atuwonyaawo ffenna?— Bwe tuba ab’okuwonawo ku nkomerero, tusaanidde okutegeera engeri Katonda gy’agenda okuzikirizaamu ensi, aleetewo ensi empya ey’obutuukirivu. Ka tulabe engeri gy’agenda okukikolamu.\nMu Danyeri essuula 2, olunyiriri 44, Bayibuli etubuulira engeri Katonda gy’agenda okukikolamu. Ekyawandiikibwa kino kiba kyogera ku kiseera kyaffe bwe kigamba nti: “Mu mirembe gya bakabaka abo, Katonda ow’eggulu alissaawo obwakabaka [oba gavumenti], obutalizikirizibwa emirembe gyonna, so n’okufuga kwabwo tekulirekerwa ggwanga ddala: naye bulimenyaamenya era bulizikiriza obwakabaka obwo bwonna, era bunaabeereranga emirembe gyonna.”\nOtegeera amakulu g’ekyawandiikibwa ekyo?— Bayibuli egamba nti gavumenti ya Katonda egenda kuzikiriza gavumenti z’ensi zonna. Lwaki?— Kubanga tezigondera Oyo Katonda gwe yalonda okuba Kabaka. Y’ani oyo?— Yesu Kristo!\nYesu Kristo, Katonda gwe yalonda okuba Kabaka, agenda kuzikiriza ensi eno ku Kalumagedoni\nYakuwa Katonda alina obuyinza okulonda gavumenti esaanidde okufuga, era alonze Omwana we, Yesu, okuba Kabaka. Mu kiseera ekitali kya wala, Yesu Kristo, Omufuzi Katonda gw’alonze, ajja kuwoma omutwe mu kuzikiriza gavumenti z’ensi zonna. Mu Okubikkulirwa essuula 19, okuva ku lunyiriri 11 okutuuka ku 16, Bayibuli eraga nga Yesu azikiriza gavumenti z’ensi zonna, nga bw’olaba mu kifaananyi kino. Mu Bayibuli, olutalo lwa Katonda olw’okuzikiriza gavumenti z’ensi zonna luyitibwa Kalumagedoni.\nKatonda agamba nti Obwakabaka bwe bugenda kuzikiriza gavumenti z’abantu. Naye naffe atugamba okuzizikiriza?— Nedda, mu Bayibuli, Kalumagedoni luyitibwa ‘olutalo olw’oku lunaku olukulu olwa Katonda Omuyinza w’Ebintu Byonna.’ (Okubikkulirwa 16:14, 16) Yee, Kalumagedoni lutalo lwa Katonda, era agenda kukozesa Yesu Kristo okuduumira eggye lya bamalayika nga balwana olutalo olwo. Naye ddala olutalo lwa Kalumagedoni luli kumpi? Ka tulabe mu ssuula eddako.\nKa tusomere wamu ebikwata ku kiseera Katonda ky’agenda okuzikiririzaamu abantu ababi ate awonyeewo abo abamuweereza: Engero 2:21, 22; Isaaya 26:20, 21; Yeremiya 25:31-33; ne Matayo 24:21, 22.


Bukedde Online - By’olina okumanya ku kumalamu akagoba\nAbaafunye akabenje mu Ambulance baziikiddwa\nSsentebe w'ekyalo Laddu emukubye n'afiirawo e Rakai\nAsangiddwa ng'agenda okukwata abaana akkiriza omusango n'asaba...\nSsaabasajja aggaddewo ekisaakaate kya Maama Nnaabagereka\nBy’olina okumanya ku kumalamu akagoba\nEngeri Jamil Mukulu gye yeecangidde mu kkooti...\nLwaki nzigwaamu mangu amaanyi?\nAdded 15th May 2018\nBano baabadde badigidira mu kabuga k’omu Nyendo ku njegoyego z’ekibuga Masaka. Okuzinamu nga bano nakwo kuyamba okumalawo situleesi\nOKUMALAMU akagoba kulimu guledi. Era nga eyo esembayo ogirabira ku mukazi kulebera yenna n’aba nga tayagala na kuddamu kwegatta okumala akaseera akatakka wansi wa ddakiika 30. Wabula nga mu basajja kw’olabira nti otuuse ku guleedi esembayo ey’okumalamu akagoba kwe kuba nti otamwamu okwegatta era oluusi n’osituka ne mu kitandan’ofuluma ekisenge nga weekwese mu ky’okugenda okufuka amazzi oba okutunula ku kisenge.\nKati nno wano we gunyumira kubanga mu mpisa z’Abaganda ate ye omukazi aba ayagala kukukwata akuyiseeko ekitambala kyaffe kiri eky’omu buliri.\nKale abasajja balina okutya nga balowooza nti bwe batayungirawo nga bamazeemu akagoba bajja kubanyooma mumanye nti kino kiri mu butonde. Abaganda kye baava bayiiya enkola y’omukazi okulongoosa omusajja buli safari lw’eggwako okusobola okumuwa amaanyi addemu agalule saluti.\nMu kumukwatakwatako okwo afuna amaanyi amapya. Wabula abakugu bagamba nti baakizudde ng’omukazi ate y’asooka okuyunga okuddamu endasi nga mubadde mufunye guleedi eno esembayo mu kagoba. Wabula nga mwembi enkeera muba muwulira ng’emibiri gyamwe mirebevu. Oba kale kiyite laasitiika ezanaanuuse.\nAkabonero akalala akalaga guleedi y’okumalamu akagoba nti yanoze kwe kufuluuta ku njuyi zombi. Bwe mwebaka nga mumaze okufuna akagoba kano akabanoze, mutera okufuluuta.\nKubanga omubiri gwonna guba gunaanuuse nga guwewedde. Kino bwe kibaawo nga kyamuddiringanwa okumala nga wiiki, oyinza okulaba nga mwembi engoye ezibadde zibamiima nga zitandise okubasagala. Awo okusiba emisipi we kutaasiza. So ng’ate bwe kitaba kya muddiring’ana nnyo kireetera akasusu kamwe mwembi okunyinrira ne mwegombesa abalabi.\nBUKEDDE W’OLWOMUKAAGA AFULUMYE NG’ALIMU EBIKULU BINO\nObulamu bw’okweyombekera kkoyi\nOmusajja yeetaaga bbanga ki okumatiza omwagalwa we\nAbakazi balaze obukodyo obubanyumira mu kisenge\nAbaafunye akabenje mu Ambulance...\nSsentebe w'ekyalo Laddu emukubye...\nAsangiddwa ng'agenda okukwata abaana...\nAsangiddwa ng'agenda okukwata abaana akkiriza omusango n'asaba ekisonyiwo\nSsaabasajja aggaddewo ekisaakaate...\nSsaabasajja aggaddewo ekisaakaate kya Maama Nnabagereka\nBUKEDDE W’OLWOMUKAAGA AFULUMYE...\nMulimu abayizi 5 abasinze mu buli ssomero mu disitulikiti ez’enjawulo. Tukugattiddeko n’ebifaananyi byabwe nga...


Yeremiya 51 | Bayibuli ey'Oku Mukutu Gwaffe Ogwa Intaneeti | New World Translation\nObunnabbi obukwata ku Babulooni (1-64)\nBabulooni kya kuwambibwa Abameedi (8-12)\nEkitabo kisuulibwa mu Mugga Fulaati (59-64)\n51 Bw’ati Yakuwa bw’agamba: “Laba ndeeta embuyaga ezikirizaKu Babulooni+ ne ku abo ababeera mu Lebukamaayi.* 2 Nja kutuma abo abawewa e Babulooni,Bajja kumuwewa era ensi ye bajja kugireka nga njereere;Bajja kumulumba nga bava ku njuyi zonna ku lunaku olw’akatyabaga.+ 3 Omulasi w’obusaale k’aleme kuweta mutego gwe. Era ka waleme kubaawo muntu n’omu ayimirira ng’ayambadde ekyambalo ky’olutalo. Temusaasira bavubuka be.+ Muzikirize eggye lye lyonna. 4 Bajja kugwa mu nsi y’Abakaludaaya nga battiddwa,Nga bafumitiddwa mu nguudo ze.+ 5 Kubanga Yakuwa ow’eggye tayabulidde Isirayiri ne Yuda, era tebafuuse nga bannamwandu.+ Naye ensi yaabwe* ezizza emisango mingi mu maaso g’Omutukuvu wa Isirayiri. 6 Mudduke muve mu Babulooni,Muwonye obulamu bwammwe.+ Temuzikirira olw’ensobi ze. Kubanga ekiseera kya Yakuwa okuwoolera eggwanga kituuse. Amusasula olw’ebyo by’akoze.+ 7 Babulooni abadde ng’ekikopo ekya zzaabu mu mukono gwa Yakuwa;Yatamiiza ensi yonna. Amawanga ganywedde ku mwenge gwe;+Eyo ye nsonga lwaki galaluse.+ 8 Babulooni agudde mbagirawo n’amenyeka.+ Mumukubire ebiwoobe!+ Mumufunire basamu akkakkanye obulumi bwe; oboolyawo anaawona.” 9 “Twagezaako okuwonya Babulooni, naye yali tayinza kuwona. Mumuleke, era ka buli omu ku ffe agende mu nsi y’ewaabwe.+ Kubanga omusango gwe gutuuse ku ggulu;Guli waggulu nnyo ng’ebire.+ 10 Yakuwa atukoledde eby’obwenkanya.+ Mujje tutegeeze mu Sayuuni Yakuwa Katonda waffe by’akoze.”+ 11 “Muwagale obusaale;+ mukwate engabo enneetooloovu.* Yakuwa akumye omuliro mu bakabaka b’Abameedi,+Kubanga ayagala okuzikiriza Babulooni. Kuno kuwoolera ggwanga, Yakuwa awoolera eggwanga olwa yeekaalu ye. 12 Muwanike akabonero*+ mwolekere bbugwe wa Babulooni. Munyweze obukuumi, muteekeewo abakuumi. Muteeketeeke abateezi. Kubanga Yakuwa akoze enteekateeka,Era ajja kutuukiriza bye yagamba okukola ababeera mu Babulooni.”+ 13 “Ggwe omukazi abeera ku mazzi amangi,+Alina eby’obugagga ebingi,+Enkomerero yo etuuse, ebyo by’obadde okola ebivaamu amagoba bikomye.+ 14 Yakuwa ow’eggye alayidde nti,‘Nja kukujjuza abasajja, nga bangi ng’enzige,Era bajja kujaguza olw’okukuwangula.’+ 15 Ye yakola ensi ng’akozesa amaanyi ge,Ye yanyweza ensi ng’akozesa amagezi ge,+Era ye yabamba eggulu ng’akozesa okutegeera kwe.+ 16 Eddoboozi lye lireeteraAmazzi agali mu ggulu okuyira,Era aleetera ebire okwambuka nga biva ku nkomerero y’ensi. Akolera enkuba ebimyanso,*Era aggya empewo mu materekero ge.+ 17 Abantu bonna beeyisa mu ngeri etali ya magezi era etayoleka kumanya. Abaweesi bonna bajja kuswala olw’ebifaananyi ebyole;+Kubanga ebifaananyi byabwe eby’ebyuma* bya bulimba,Era tebiriimu mwoyo.*+ 18 Tebirina kye bigasa,*+ era bigwana kusekererwa. Olunaku olw’okubisalira omusango bwe lulituuka birisaanawo. 19 Katonda wa* Yakobo talinga byo,Kubanga ye yakola ebintu byonna,Era ye gwe muggo gw’obusika bwe.+ Yakuwa ow’eggye lye linnya lye.”+ 20 “Oli mbukuuli yange, eky’okulwanyisa mu lutalo,Kubanga nja kukukozesa okumenyaamenya amawanga. Nja kukukozesa okuzikiriza obwakabaka. 21 Nja kukukozesa okumenyaamenya embalaasi n’oyo agyebagala. Nja kukukozesa okumenyaamenya eggaali ery’olutalo n’oyo alivuga. 22 Nja kukukozesa okubetenta omusajja n’omukazi. Nja kukukozesa okubetenta omusajja omukadde n’omulenzi. Nja kukukozesa okubetenta omuvubuka n’omuwala. 23 Nja kukukozesa okubetenta omusumba n’endiga ze. Nja kukukozesa okubetenta omulimi n’ensolo ze z’alimisa. Nja kukukozesa okubetenta bagavana n’abakungu. 24 Nja kusasula Babulooni n’abo bonna ababeera mu BukaludaayaOlw’ebintu byonna ebibi bye bakoze mu Sayuuni nga mulaba,”+ Yakuwa bw’agamba. 25 “Laba nja kukulwanyisa+ ggwe olusozi oluzikiriza,” Yakuwa bw’agamba,“Ggwe omuzikiriza w’ensi yonna.+ Nja kukugololerako omukono gwange nkuyiringise okuva ku njaziEra nkufuule olusozi olusaanyiziddwawo omuliro.” 26 “Abantu tebajja kukuggyamu jjinja lya ku nsonda oba ery’omusingi,Kubanga ojja kubeera matongo emirembe gyonna,”+ Yakuwa bw’agamba. 27 “Muwanike akabonero* mu nsi.+ Mufuuwe eŋŋombe mu mawanga. Mulonde* amawanga gamulwanyise. Muyite obwakabaka bwa Alalati,+ obwa Mini, n’obwa Asukenaazi+ bumulwanyise. Muteekeewo omusirikale awandiika abasirikale ab’okumulwanyisa. Mulinnyise embalaasi ng’ebibinja by’enzige ento. 28 Mulonde* amawanga gamulwanyise,Bakabaka ba Bumeedi,+ bagavana baayo, n’abakungu baayo bonnaN’ensi zonna ze bafuga. 29 Ensi ejja kukankana era eyuuguume,Kubanga Yakuwa by’alowooza ku Babulooni bijja kutuukiriraOkufuula ensi ya Babulooni ekintu eky’entiisa, nga tewali agibeeramu.+ 30 Abalwanyi ba Babulooni balekedde awo okulwana. Batudde mu bigo byabwe. Baweddemu amaanyi.+ Bafuuse ng’abakazi.+ Ennyumba ze zikumiddwako omuliro. Ebisiba bye bimenyeddwa.+ 31 Omubaka omu adduka okusisinkana omubaka omulala,Atwala amawulire adduka okusisinkana atwala amawulire omulala,Okutegeeza kabaka wa Babulooni nti ekibuga kye kiwambiddwa ku njuyi zaakyo zonna,+ 32 Nti emisomoko giwambiddwa,+Nti amaato ag’ebitoogo gookeddwa omuliro,Era nti abasirikale batidde nnyo.” 33 Kubanga bw’ati Yakuwa ow’eggye, Katonda wa Isirayiri bw’agamba: “Omuwala wa Babulooni alinga egguuliro. Kye kiseera okumulinnyirira. Mangu ddala ekiseera ky’amakungula kijja kumujjira.” 34 “Kabaka Nebukadduneeza* owa Babulooni andidde;+Antabuddetabudde. Anfudde ng’ekibya ekitaliimu kintu. Ammize ng’omusota omunene;+Olubuto lwe alujjuzza ebintu byange ebirungi. Anjiiridde amazzi ne gantwala. 35 ‘Ebikolwa eby’obukambwe ebinkoleddwako ka bibeere ku Babulooni!’ bw’agamba oyo abeera mu Sayuuni.+ ‘Era omusaayi gwange ka gubeere ku abo ababeera mu Bukaludaaya!’ bw’ayogera Yerusaalemi.” 36 Kale bw’ati Yakuwa bw’agamba: “Laba nkuwoleza omusango gwo,+Nja kuwoolera eggwanga ku lulwo.+ Nja kukaliza ennyanja ye era nkalize n’enzizi ze.+ 37 Babulooni ajja kufuuka entuumu z’amayinja,+Ajja kufuuka ekisulo ky’ebibe,+Ajja kufuuka ekintu eky’entiisa era eky’okufuuyira oluwa,Nga tewakyali amubeeramu.+ 38 Bajja kuwulugumira wamu ng’empologoma envubuka. Bajja kufugula ng’abaana b’empologoma.” 39 “Bwe banaacamuukirira, nja kubagabula ekijjulo kyabwe era mbatamiize,Balyoke bajaguze;+Olwo bajja kwebaka otulo otw’olubeerera,Era tebajja kuzuukuka,”+ Yakuwa bw’agamba. 40 “Nja kubatwala ng’atwala abaana b’endiga okuttibwa,Ng’endiga ennume awamu n’embuzi.” 41 “Sesaki* awambiddwa,+Ekibuga ekyatenderezebwanga abantu bonna kiwambiddwa!+ Babulooni efuuse ekintu eky’entiisa mu mawanga! 42 Ennyanja ebuutikidde Babulooni. Amayengo gaayo amangi gamubuutikidde. 43 Ebibuga byayo bifuuse ekintu eky’entiisa, ekitundu omutali mazzi era eddungu. Nsi omutaabeerenga muntu yenna era omutaayitenga muntu yenna.+ 44 Nja kubonereza Beri+ ow’omu Babulooni,Akamwa ke nja kukaggyamu ebyo by’amize.+ Amawanga tegajja kuddamu kwekuluumululira gy’ali,Era bbugwe wa Babulooni ajja kugwa.+ 45 Mumufulumemu abantu bange!+ Mudduke mwewonye+ obusungu bwa Yakuwa obubuubuuka!+ 46 Temutya era temutekemuka olw’amawulire aganaawulirwa mu nsi. Mu mwaka gumu mujja kuwulira amawulire,Ate mu mwaka oguddako mujja kufuna amawulire amalala,Agakwata ku bikolwa eby’obukambwe mu nsi n’agakwata ku mufuzi omu okulwanyisa omufuzi omulala. 47 Kale laba! ennaku zijjaLwe ndizikiriza ebifaananyi bya Babulooni ebyole. Ensi ye yonna eriswazibwa,Era abantu be bonna abalittibwa baligwa wakati mu ye.+ 48 Eggulu n’ensi ne byonna ebibirimuBirireekaana olw’essanyu Babulooni bw’erigwa,+Kubanga abazikiriza balijja nga bava ebukiikakkono,”+ Yakuwa bw’agamba. 49 “Babulooni teyakoma ku kuviirako Bayisirayiri kuttibwa+Naye era ab’omu nsi yonna abattiddwa mu Babulooni mwe bagudde. 50 Mmwe abawonye ekitala, mugende mu maaso, temuyimirira!+ Mujjukire Yakuwa nga muli eyo ewala,Era mulowooze ku Yerusaalemi.”+ 51 “Tuswadde, olw’okuba tuwulidde ebivumo. Obuswavu butubisse amaaso,Kubanga abagwira balumbye ebifo ebitukuvu eby’ennyumba ya Yakuwa.”+ 52 “Kale laba! ennaku zijja,” Yakuwa bw’agamba,“Lwe ndizikiriza ebifaananyi bye ebyole,Era mu nsi ye yonna abaliba n’ebiwundu balisinda.”+ 53 “Babulooni ne bw’alirinnya mu ggulu,+Ne bw’alinyweza ebigo bye ebigulumivu,Abalimuzikiriza balijja nga bava gye ndi,”+ Yakuwa bw’agamba. 54 “Wulira! Waliwo okukaaba mu Babulooni,+Waliwo akatyabaga ak’amaanyi mu nsi y’Abakaludaaya,+ 55 Kubanga Yakuwa azikiriza Babulooni,Ajja kusirisa eddoboozi lye ery’amaanyi,Era amayengo gaabwe gajja kuyira ng’amazzi amangi. Eddoboozi lyabwe lijja kuwulirwa. 56 Kubanga omuzikiriza ajja kulumba Babulooni;+Abalwanyi be bajja kuwambibwa,+Emitego gyabwe egy’obusaale gijja kumenyebwamenyebwa,Kubanga Yakuwa ye Katonda awoolera eggwanga.+ Ajja kusasula.+ 57 Nja kutamiiza abaami be n’abasajja be abagezigezi,+Bagavana be n’abakungu be n’abalwanyi be,Bajja kwebaka otulo otw’olubeerera,Tebajja kuzuukuka,”+ bw’ayogera Kabaka ayitibwa Yakuwa ow’eggye. 58 Bw’ati Yakuwa ow’eggye bw’agamba: “Wadde bbugwe wa Babulooni mugazi, ajja kumenyebwa,+Wadde enzigi ze mpanvu, zijja kwokebwa omuliro. Amawanga gajja kuteganira bwereere;Amawanga gajja kwekooya bwekooya nga gassa enku mu muliro.”+ 59 Bino nnabbi Yeremiya bye yalagira Seraya mutabani wa Neriya+ mutabani wa Maseya bwe yagenda e Babulooni ne Kabaka Zeddeekiya owa Yuda mu mwaka ogw’okuna ogw’obufuzi bwe; Seraya ye yali alabirira ebintu bya kabaka. 60 Yeremiya yawandiika mu kitabo kimu akabi konna akaali kagenda okutuuka ku Babulooni, ebigambo bino byonna ebyawandiikibwa ku Babulooni. 61 Ate era Yeremiya yagamba Seraya nti: “Bw’onootuuka e Babulooni, oteekwa okusoma ebigambo bino byonna mu ddoboozi ery’omwanguka. 62 Oluvannyuma ojja kugamba nti, ‘Ai Yakuwa, ogambye nti ekifo kino kijja kuzikirizibwa kisigale nga tewakyali akibeeramu, k’abe omuntu oba ensolo, era nti kijja kuba matongo emirembe gyonna.’+ 63 Bw’onoomala okusoma ebiri mu kitabo kino, ojja kukisibako ejjinja okisuule mu Mugga Fulaati, 64 olyoke ogambe nti, ‘Bw’ati Babulooni bw’alikka era talibbulukuka nate+ olw’akabi ke ŋŋenda okumutuusaako; era abantu abamubeeramu balikoowa.’”+ Ebigambo bya Yeremiya bikomye wano.\n^ Kirabika lino linnya ddala erya Bukaludaaya.\n^ Kwe kugamba, ensi y’Abakaludaaya.\n^ Era kiyinza okuvvuunulwa, “mujjuze ensawo y’obusaale.”\n^ Era kiyinza okuvvuunulwa, “aw’okuyita.”\n^ Oba, “ebisaanuuse.”\n^ Oba, “mukka.”\n^ Oba, “Tebiriimu nsa.”\n^ Obut., “Omugabo gwa.”\n^ Obut., “Mutukuze.”


Bukedde Online - Mututaase ku mivuyo mu katale k'e Wandegeya\nBaleese enkola ya posita ey'oku mutimbagano\nAbakyala balaajanye ku mivuyo mu katale k'...\nABAKYALA abatunda emmere e Wandegeya balaajanidde Pulezidenti Museveni okuyingira mu mivuyo egiri mu katale kaabwe. Bano abaakulembeddwa Aisha Nalukwago ne Benna baalaze okusoomoozebwa kwe basanga omuli; 1.Obutaganyulwa mu pulojekiti y’okufumbira emmere abamu ku bayizi b’ettendekero(erisomesa emirimu gy’omu mutwe) eryatandikiddwaawo pulezidenti mu katale kabwe.\nOmu ku bakyala mu katale k’e Wandegeya ng’alaajanira pulezidenti Museveni okuyingira mu nsonga zaabwe.\nABAKYALA abatunda emmere e Wandegeya balaajanidde Pulezidenti Museveni okuyingira mu mivuyo egiri mu katale kaabwe. Bano abaakulembeddwa Aisha Nalukwago ne Benna baalaze okusoomoozebwa kwe basanga omuli; 1.Obutaganyulwa mu pulojekiti y'okufumbira emmere abamu ku bayizi b'ettendekero(erisomesa emirimu gy'omu mutwe) eryatandikiddwaawo pulezidenti mu katale kabwe.\n2. Okubaguza amazzi ku buseere.\n3. Ebbeeyi y'emmere okuva ku 5,000/- (ze baasooka okukkaanyaako ne gavumenti ku buli ssowaani) eri abayizi okutuuka ku 2,000/- ezaagerekeddwa obukulembeze bw'akatale.\n4. Obutali bwenkanya mu ngabanya y'emidaala. 5. Enguzi abasuubuzi Wandegeya gye balumiriza okubeera nga yawaliriza obukulembeze bw'ettendekero lya pulezidenti okukolagana n'obukulembeze obukadde mu nteekateeka y'okuliisa abayizi.\n"Twagala pulezidenti ayingire mu nsonga zaffe kubanga tetuganyuddwa mu nteekateeka zonna ze yateeka mu katale kaffe," Aisha Nalukwago, omu ku batundira emmere mu katale k'e Wandegeya bwe yategeezezza. Ssentebe w'akatale kano, Issa Ssekimpi n'akulira abakyala, Mai Nabukenya basabye abakyala bano okubeera abakkakkamu okutuusa nga bafunye okwanukulwa okuva mu KCCA.\nTtiimu ya Vision Group yeesunga kkwata banene mu kalulu ka Uganda cup\nKitalo! Hajji Katongole owa UTODA afudde.


Abakadde basabye government ebongere ku mutemwa gwa sente zebawa – bagala emitwalo kkumi – CBS FM\nAbakadde basabye government ebongere ku mutemwa gwa sente zebawa – bagala emitwalo kkumi\nOlukiiko olufuzi olulondoola ensonga zábakadde mu Uganda olwa National Council for Older persons in Uganda luwadde government amagezi enyweeze amateeka agakuuma abakadde, bakome okunyigirizibwa songa baliko byebayambako mu nkulaakulana yéggwanga.\nAbakadde baagala ensimbi government zeebawa zongerweko okuva ku mitwalo 25000 zebawa buli mwezi, zifuuke emitwalo 100,000.\nBagala era némyaka egitandikibwako okuwebwa ensimbi gikeko, okuva ku myaka 80 egyóbukulu gitandikire ku myaka 60.\nBwabadde awayaamu ne bannamawulire ku Katikati Hotel mu Kampala Ssentebe wólukiiko olutembeeta ensonga z’abakadde John Orach abadde ku katikati hotel mu Kampala agambye nti abakadde tebayambiddwa kimala mu buweereza obwenjawulo omuli obujjanjabi, ensimbi zókwekulakulanya nébirala.\nPatrick Menya omukungu mu ministry yékikula kyábantu ategeezezza nti newankubadde waliwo ekikolebwa okuzza essuubi mu bakadde, waliwo bangi abatafuna nsimbi olwensobi ezaakolebwa nga bewandiisa okufuna endaga muntu.\nLydia Kiwummulo Kawuma omukugu mu mbeera zábakadde asabye bannansi naddala abavubuka okukomya okusuulira abakadde abaana babwe.\nKiwummulo agambye nti abakadde abasing obungi ekisiga okubatawaanya be bazzukulu bebabalekera okulabirira, kyokka bazadde babwe nebatafaayo kubawa buyambi bwonna.\nEmilly Kemigisha okuva mu kitongole ki Helpage Uganda agambye nti nga bayambibwaako government ne bannamukago abalala omuli Grandmothers consortium ekigatta bajjajja abakyala , bakulwaana okulaba nga eddembe lyábakadde litumbulwa, nebasaba emikutu gyámawulire okubakwasizaako okuggusanga ensonga zabwe ziwulirwe.


Bukedde Online - Engeri gy’osima ekidiba olembeke amazzi g’ekyeya\nEngeri gy’osaggula omukwano mu busomyo ne munyumirwa\nEddy Yawe ekintu tukiggale...\nEngeri gy’osima ekidiba olembeke amazzi g’ekyeya\nSsente ez’amangu ziri mu nsujju\nBy’oba okola okulwanyisa obusaanyi mu nnimiro...\nTokkiriza kwejjusa ng’enkuba eweddeyo kuba kati olina omukisa okulembeka waakiri liita 10 buli nkuba lw’etonnya, omusana gutuuke ng’owezezzaawo ku mazzi.\nEkimu ku bidiba ebitereka amazzi ky’oyinza okusima ku ssente entono.\nENKUBA k’etandise okutonnya, buli mulimi alowoolereza mu kusiga. Naye enkuba k’etonnye naawe tandika okweraliikirira ekiseera bw’eneeba eweddeyo.\nAmazzi gano g’otereka kati ssinga ogakozesa mu kyeya kijja kukuyamba okulima okwate akatale kuba abalimi bangi tebalina busobozi bulima mu musana.\nGodfrey Kigoye, asomesa ebyobulimi ate nga musimi wa bidiba mu Katende Harambe Rural Urban Training Center e Nsawo-Namugongo agamba nti, waliwo engeri ennyangu omulimi mw’ayinza okuyita n’afuna ekidiba mw’atereka amazzi ku ssente entono, oba sinakindi okukyesimira.\nKino kisobola okutereka amazzi agasoba mu liita 20,000, kino okukisima oba weetaaga 500,000/- zokka.\nOyinza okulembeka amazzi ng’okozesa ekiveera.\nKigoye agamba olina okuba n’ekifo w’ogenda okukisima era kisime nga kya nsonda, kino kiyamba okwanguya ekiveera okutuulamu obulungi mu kinnya ky’oba osimye.\nOlumala okusima ekidiba, funa ekiveera. Obugazi bw’ekiveera ekyogeddwaako waggulu, kiba kya ffuuti 70, wabula zino ogula ffuuti 10 emirundi 70 olwo ne bakitunga kuba teri kiveera kiweza ffuuti 70 nga kiri wamu.\nKasita bamala okutunga ekiveera, teekamu amasanda omuba muyise ewuzi kisobozese amazzi obutakiyitamu.\nNg’oyaliirira ekiveera mu kidiba, sima omufulejje nga gwetooloola ekidiba kyonna ate wansi gukke yinsi musanvu, muno mugwamu ekiveera n’otuuzaako amatoffaali ne kiba nga tekisobola kugwamu nga mutandise okugendamu amazzi.\nKyokka oyinza okusima n’okuzimba ekidiba ne sseminti.\nBashir Mayiga owa Bwasandeku Mixed Farm e Kalungu, agamba yasima ekidiba n’akizimba ne seminti ng’asobola okulembekamu liita emitwalo 7, kyamumalako 3,500,000/-.\nEbidiba bya mirundi ebiri\nKigoye agamba nti, waliwo ekidiba ng’amazzi kifuna ga mukoka, gano omugaso gwago guba gwa kufukirira.\nNg’osima ekidiba eky’ekika kino, omukutu oguleeta amazzi nga ganaateera okuyiwa mu kidiba, simawo obunnya bubiri bwa ffuuti ssatu ku ssatu, buno bujja kuyamba okusengejja amazzi agagenda mu kidiba, era faayo okubolongoosaamu ettaka buli lwe bujjula.\nKu kidiba kino, osobola okwaliirirako emiti n’ozzaako ettaka n’olekawo ekituli w’osenera amazzi, era osobola n’okulimirako enva endiirwa, oba ebintu ebirala ebikula nga tebisimba nnyo mirandira mu ttaka.\nEkibi ekikiriko, bw’oyiwako ettaka emiti gikaddiwa mangu era Ky’ekiseera okulembeka amazzi okwetegekera ekyeya kirungi kulimirako sizoni nga nnya zokka.\nAmazzi gaba gava ku nnyumba, era okozesa engogo ne payipu okusobola okugatuusa mu kinnya, mu mbeera eno osobola okuzimba ku kidiba kino ennyumba n’eba nga wansi waliyo mazzi ate nga waggulu okolerayo emirimu gyo emirala gamba nga sitoowa, ate ku mabaati engeri gy’eteba mpanvu nnyo osobola okwanikayo ebintu nga muwogo n’ebirala.\nWabula n’engeri endala ey’okugula ttanka nayo ekuyamba okutereka amazzi, g’enkuba.\nSsinga oba olina w’osobola okufuna amazzi oyinza n’okukozesa ppampu n’ogasindika mu kidiba era gebeeramu.\nLwaki osaanidde okuba n’ekidiba?\nKigoye agamba, ekidiba kiyambako ssinga olima ebirime omusana ne gukukwata oba okukusobozesa okulima mu biseera by’omusana banno we baba nga tebasobola kusimba olwo ggwe n’ofuna akatale.\nEngeri y’okukuuma amazzi mu nnimiro\nOsobola okutemamu ensalosalo amazzi ne gaba nga tegayitamu buyisi\nSsinga ekirime kiba kibikkwa, oyinza okubikka.\nOkusimba emiti mu nnimro egireeta obugimu ng’emituba kiyambako okukuuma amazzi n’engeri endala.\nMPANGA: Ekkomera ly’Abaganda gye baasibiranga abasibe ab’omutawaana\nKazibwe Mbaziira azze ku Bukedde...\nBUKEDDE Fa Ma Embuutikizi ekuleetedde pulogulaamu empya egenda okukuwa amawulire okwetooloota ensi yonna nga gakwata...\n‘‘GIRA Tukiggale, kino tukiggale... obadde wala nnyo, ng’omutima guluma, nga buli kiseera nkuloota, laba omusajja...\nOno Kabangali emusinza mipiira...\nOMUSAJJA ono yatisse pikipiki ye n’ayitawo kubanga ebintu bye yataddeko byabadde bigenda ku kabangali zino ezaakazibwako...


Minisita Ronald Kibuule NRM ne munnamateeka Kiwanuka Abudallah NUP, ani atwala Mukono North - Watchdog Uganda\nMinisita Ronald Kibuule NRM ne munnamateeka Kiwanuka Abudallah NUP, ani atwala Mukono North\nKiwanuka Abudallah ku kkono ne minisita Ronald Kibuule abavuganya ku kifo kya Mukono North mu Palimenti\nOKUWENJA akalulu mu kitundu kya Mukono North oba Kiyite amambuka ga Mukono kwatandise ennaku 3 emabega, nga eno abeesimbyewo okuli Minisita wa mazzi Ronald Kibuule, munnamateeka Kiwanuka Abudallah nabalala bayingidde ebyalo okusobola okuwenja obululu obunabatuusa ku buwanguzi.\nEkitundu kya Mukono North kilimu amagombolola 2 gokka okuli Nama ne Kyampisi, era nga bano buli omu mwana nzalwa mu limu ku go.\nRonald Kibuule azaalibwa ku kyalo Nakapinyi ekisangibwa mu gombolola ye Nama ate Kiwanuka ye Namasumbi mu Gombolola ye Kyampisi.\nBonna bavubuka bato bali wakati wa myaka 35 ku 40, nga ekisinga okubawula bye bibiina by’obufuzi bye balimu kubanga Kiwanuka wa National Unity Platform NUP ate Kibuule wa National Resistance Movementi NRM.\nBonna beebakwatidde ebibiina byabwe bendera.\nOkusoma kwabwe Kibuule yakuguka mu kusitula mbeera zabantu ne bye kijaasi, ate Kiwanuka munnamateeka.\nOkukola Kibuule ye mubaka we kitundu kino era Minisita omubeezi owa mazzi ate kiwanuka akolera mu kkampuni ya bannamateeka emanyiddwanga Lukwago And Compony Advocates mu Kampala.\nBonna baganzi nnyo mu bantu naddala mu bitundu mwe bazaalibwa era nga kikakasiddwa nti buli omu ewaabwe awangulayo, wabula ekibuuzo kiri nti ani anasinga abalonzi abangi?\nKibuule awagirwa nnyo Gavumenti eri mu buyinza eya NRM ne Pulezidenti museveni ddala mu maaso ge Kibuule muganzi okusinziira ku bannaMukono.\nKiwanuka okuva emabega abadde ku ludda oluvuganya era naye nga aewebwa ekitiibwa nga munnamateeka alwanirira ab’oludda oluvuganya bwe baba nga bakwatiddwako.\nEkitundu kino ekye Mukono North kiweza abalonzi abakunukkiriza mu 1,5000, era nga ekitundu kino kikuze nga obutawuni n’abavubuka bangi ddala.\nPresidential candidate Gen Tumukunde blocked from accessing Kisoro, Police say he is behind schedule


Bukedde Online - Aba Korea Trump bamusalidde gwa kufa\nEyateeze muliraanwa n'amutema poliisi emukutte\nVision Group enywezezza enkolagana ne UCU\nOmumyuka wa Sipiika wa Palamenti, Jacob Oulanyah azuukidde\nBannalotale basiimiddwa olw'obuweereza\nAba Korea Trump bamusalidde gwa kufa\nNnaalongo ekitambo kimulinnye nalumako munne omumwa\nKifulugunyu afudde yeemulugunya olw'obutak...\nAdded 17th November 2017\nBAKKOMANDO ba North Korea ne Pulezidenti waabwe Kim Jong Un basazeewo Donald Trump Pulezidenti wa Amerika bamuwe ekibonerezo kya kufa nga bamuvunaana okubayisaamu amaaso n’okutyoboola bajjajja baabwe abaakola ennyo okuzimba eggwanga lyabwe.\nPulezidenti Trump ng’ayogera mu lukiiko mu Washington.\nNga bayita mu lupapula lw’amawulire ga Gavumenti oluyitibwa Rodong Sinmun, baategeezezza nti bakooye Trump okumala googera buli kimujjyira mu bwongo n’atuuka n’okusimattuka ebigambo ebityoboola abakulembeze baabwe. Baategeezezza nti wonna we bamukwattirako ekibonerezo we bamukimuweera!\nBwe yabadde ku lugendo mu mawanga okuli; Japan, South Korea, China, Phillipines ne Vietnam, Trump yatadde obubaka ku mukutu gwe ogwa ‘Twitter’ nga yeewuunya lwaki Kim amuvuma ng’ate ye takyogerangako nti Kim Jong Un mumpi ate yagejjulukuka alindiririra kwabika nga baaluuni.\nBakkomando ba North Korea baateegezezza nti beewuunya omusajja omutiitiizi nga Trump eyalemereddwa n’okulinnya ekigere ku nsalo ya North Korea ne South Korea mu kifo ekyatuumibwa DMZ nga Bapulezidenti banne aba Amerika bwe babadde bakola.\nTrump yalemereddwa okutuuka mu kifo ekigambibwa nti kye kisinga okutiisa mu nsi yonna, bwe yabadde akyadde mu South Korea oluvannyuma lw’abakuumi be aba ‘Secret Services’, okuyimiriza ennyonyi eya Marine One ng’ebula eddakiika ttaano atuukeyo.\nAbakola ku nsonga z’entambula ya Pulezidenti baategeeza nti obudde bwaali bubi ng’omugoba w’ennyonyi talaba gy’alaga kyokka aba North Korea balumiriza nti buno bwali butiitiizi.\nKim ng’ali ne bakomando be\nTRUMP AYONGEDDEYO ABAJAASI\nEno North Korea ebadde ekyererejja n’okusalira Trump ogw’okufa, ye n’ayongera amagye amalala okwegezaamu engeri gye banaakuba North Korea bagimalemu amampaati.\nOkwegezaamu kuno okugenda okumala ennaku 10 kwegasse ku kubadde kwakamalirizibwa okwatandika ku Lwomukaaga oluwedde. Okwegezaamu kugenda kuba ku kizinga kya Japan ekiyitibwa Okinawa era ng’oggyeeko olukunkumuli lw’amagye g’ayiyeeyo, kuliko n’emmeeri ezeetikka ennyonyi eziyitibwa Aircraft Careers okuli, USS Ronald Reagan, USS Stethem, USS Chafee ne USS Mustin.\nBino biwalirizza omubaka wa North Korea mu kibiina ky’amawanga amagatte Ja Song Nam okuwandiikira ssaabawandiisi w’ekibiina kino Antonio Guterres, nga bavumimirira ekikolwa kya Amerika okukuluumulula amagye gano ng’akabonero k’olutalo.\nNaye n’alayira nti bwesumulula omukka n’ebyokulwanyisa bya nukiriya nga babitunuzza mu Amerika tewaba abagambako babaleke ‘beesotinge’ ne Trump!\nDdadi amazaalibwa tugakuze buli mwezi\nOwa Gambia akkirizza ebivudde mu kalulu\nLiigi y'omupiira gw'abakazi ezzeemu\nKawempe Muslim eraze Makerere eryanyi\nEyateeze muliraanwa n'amute...\nPOLIISI y’e Mpigi ekutte omutuuze n’emuggalira lwa kukakkana ku muliraanwa we n’amutema ejjambiya ku nsingo n’ekigendererwa...\nVision Group enywezezza enk...\nYUNIVASITE ya Uganda Christian University eyongedde okunyweza enkolagana yaayo ne Vision Group. Enkolagana eno...\nOmumyuka wa Sipiika wa Pala...\nOMUMYUKA wa Sipiika wa Palamenti, Jacob Oulanyah era nga yeegwanyiza n’entebe ya Sipiika mu kisanja kya Palamenti...\nBannalotale basiimiddwa olw...\nABALOTALE ye Kololo basiimye abamu ku bammemba baabwe abakoleredde ennyo ekibiina kyabwe mu kutuusa obuweereza...\nABAGAMBIBWA OKUNYAGA OMUKOZ...\nABAGAMBIBWA okulumba amaka g’omukozi wa bbanka nga bakozesa emmundu basimbiddwa mu kkooti y’amagye omu nakkiriza...


Mutabani w'akulira ekitongole ekikessi akkirizza ogw'okutta muganziwe - Watchdog Uganda\nBRIAN Bagyenda mutabani w’akulira ekitongole ekikessi eky’amaggye mu Ggwanga Col. Kaka Bagyenda kyadaaki akkirizza nga ddala kituufu yatta muganziwe Enid Twijukye, era nasaba omulamuzi amukendereze ku kibonerezo.\nMu kiwandiiko Puliida we Nsubuga Mubiru kye yawadde Omulamuzi Anthony Ojok nga kirimu okusaba kwe Bagyenda yagambye nti yekubye mu mutima nakkiriza nti ekikolwa kye yakola tekyali ky’abuntu, bwatyo naasaba omulamuzi amuberere wakisa amukendereze ku kibonerezo.\nBagyenda ono nga yasoma by’akutabula ddagala alabiseeko mu kooti ne banne bwe bavunanibwa nabo okuli Innocent Bainomugisha ne Vicent Rwahwire abagambibwa okuba nti nabo baali kitundu mu kuzza omusango guno.\nOludda oluwaabi lugamba nti nga 4 omwezi gwa January omwaka 2017 ku luguudo Njobe mu Nakawa, Bagyenda ne banne ababiri beekobaana ne batta muganzi we Enid Twijukye, gwe baatugira mu maakage agasangibwa e Luzira nga amulanga okuba nti yalina omusajja omulala gwe yali agudde mu mukwano naye.\nWano Omulamuzi Ojok bino olumugudde mu matu nasooka naayimiriza okuwulira omusango guno okutuusa nga December 17, okutuusa nga enjuuyi zombi okuli oludda oluwaabi n’oluvunanibwa nga bazzeeyo mu maaso ge okumutegeeza kye batuuseeko.


Bukedde Online - Nnaalinnya awadde Katikkiro nsalessale wa nnaku 4 ku by'Amasiro g’e Kasubi\nNnaalinnya awadde Katikkiro nsalessale wa nnaku 4 ku by'Amasiro g’e Kasubi\nMukuume eddembe naddala mu kiseera ky'okulonda...\nNamikka eyatuuse ekikeerezi ku mukolo Mayiga kwe yalambulizza Obuganda omulimu ogukolebwa mu masiro gano yagambye nti “ Ebigambo byanzigwako era ng’enda kw’ogera bitono.\nMayiga ng'aliko byagamba Nnaalinya Namikka oluvannyuma lw'omukolo gw'okulambuza Obuganda ebikolebwa e Kasubi. Ekif: Dickson Kulumba\nNNAALINNYA w’Amasiro g’e Kasubi, Beatrice Namikka awadde Katikkiro, Charles Peter Mayiga nsalessale wa nnaku nnya okutuusa Olwokutaano February 5, 2016 nga bwe wataabeerawo ky’ongerwa ku nju Muzibwazaalampanga, agenda kweddiza omulimu guno.\nKatikkiro Mayiga yazzeemu okusaba abatwala Amasiro g'e Kasubi okulaba nga bakwatagana, omulimu guggwe omwaka guno nga Kabaka bwe yalagira.\nOmulimu guno gukandaliridde era abaguliko mbawadde okutuusa ku Lwokutaano, Katikkiro bw’obeera tosobola kubagambako, ng’enda kugwekwatiramu...” Nnaalinnya yakozesezza omukolo guno n’ayanjula Abalangira Abagabe, Kabaka be yamuweereza okumuyambako ku mulimu gw’e Kasubi okuli Ssemakookiro, Moses Walugembe ne Nakibinge n’abalala ababeera mu masiro, yabasabye okubeera obulindaala singa Olwokutaano lutuuka.\nKatikkiro w’Amasiro g’e Kasubi, Ssaalongo Mulumba ye yasoose okwogera n’agamba nti, “Ssebo Katikkiro Abaganda tusaanye okweggyamu enkola y’okuteesa ku ky’okukola ate oli ekimuli ku mutima ne kibeera kirala.\nMayiga ng'afuluma Muzibu Azaalampanga.\nEnkola eno ezzizza Buganda emabega era buli lukya eginnyika.” Ebigambo by’abakulu bano ababiri abavunaanyizibwa ku masiro byewuunyisizza bangi ate abalala ne baseka n’okukuba mu ngalo empolaampola.\nMayiga bwe yatuuse okwogera, yeebazizza Namikka olw’ebigambo eby’obuvumu by’ayogedde n’okulaga okuyaayaana okulaba ng’Amasiro gamalirizibwa nga Kabaka bwe yalagira nti galina okumalirizibwa omwaka guno.\nKatikkiro nga yakatuuka ku Masiro e Kasubi nga February 1, 2016.\nMinisita w’ebyobuwangwa, amasiro n’obulambuzi, Denis Walusimbi Ssengendo yasoomoozezza abantu okugoberera obuwangwa bwabwe kuba kwe kutambulira buli kintu era n’ekirwisizaawo omulimu, kwerabirwa kw’ennono.\nSSENTEBE W’OLUKIIKO OLUZIMBA ANNYONNYODDE:\nOluvannyuma lw’ebigambo bya Nnaalinnya, Ssentebe w’Olukiiko oluvunaanyizibwa ku kuzzaawo Amasiro gano, Hajj Kaddu Kiberu yategeezezza nti ye ng’ali mu buvunaanyizibwa buno, tagenda kukkiriza kukola mulimu gutatuuse.\nMuzibu Azaalampanga efaanana bweti. Abakulira Amasiro tebakyakkiriza bannamawulire kutuuka mu kifo kino kyolaba. Ebifaananyi byonna bya Dickson Kulumba\nYagambye nti obuvunaanyizibwa bw’omulimu guno buli ku ye wadde nga tasasulwa naye ayagala kukola kintu kituukiridde.\nYayongeddeko nti balina okukimanya nti waliwo n’ebirala bingi ebikolebwa mu kiseera kino n’ebinaakolebwa nga byali tebyateekebwa mu mbalirira ne pulaani eyakolebwa mu kusooka ng’ate ebintu bya Muzibwazaalampanga bizibu tebyaliko buwandiike bwakugoberera.


Kyaddaki Gav't eyogedde amazima ku by'okukwatibwa kwa LumbuyeKyaddaki Gav't eyogedde amazima ku by'okukwatibwa kwa Lumbuye\nKyaddaki Minisita omubeezi ku nsonga z’ebweru w’eggwanga Henry Okello Oryem avuddemu omwasi ku bigambibwa nti Bulooga Fred Lumbuye akwattiddwa.\nMinisita Oryem ng’asinzira ku Uganda Media Centre mu Kampala enkya ya leero ku Lwokubiri agamba nti bannayuganda balina okusanyuka olwa Lumbuye abadde yegumbulidde okumenya amateeka okukwattibwa.\nMinisita Oryem agamba nti wadde talina bukakafu nti Lumbuye akwattiddwa, buli muntu yenna alina okukimanya nti tewali muntu yenna ali waggulu w’amateeka.\nMinisita mu kwogerako eri bannamawulire\nMungeri y’emu agamba nti bw’aba akwattiddwa olw’emisango gye yakola, kimugwanidde era bannayuganda tebalina kumusaasira kuba kino kye kiseera, amateeka okumulamula.\nAgamba nti Lumbuye si wanjawulo nnyo ku bantu abalala nti ye ateekeddwa okwenyigira mu kumenya amateeka wadde tali mu Uganda.\nLumbuye, Bulooga munnayuganda awangalira mu ggwanga erya Turkey era asobodde okweyambisa emikutu migatta bantu n’okusingira ddala ogwa Face Book, okulumba bangi ku bakulu mu Gavumenti ya Pulezidenti Yoweri Kaguta Museveni.\nPoliisi egamba nti mu Gwomusanvu, 2021, Lumbuye y’omu ku bantu abaakozesa omukutu ogwa Face Book, okutambuza amawulire ag’obulimba nti Pulezidenti Museveni mulwadde ali mu mbeera mbi era mbu yali atwaliddwa mu ggwanga erya Germany.\nKigambibwa era yavaayo okulanga nti Pulezidenti Museveni yali afudde, ekintu ekyateeka eggwanga ku bunkeenke.\nAte ekiyongobero kibuutikidde abatuuze ku kyalo Mutetema-Kapimpi mu ggoombolola y’e Kalangaalo mu disitulikiti y’e Mityana, omusajja bw’akutte embazzi natta omu ku batuuze ate babiri (2) basigadde bali mu mbeera mbi.\nOmutemu Nsiimire Alex ali mu gy’obukulu 40 asse Tukinsahe Benon ali mu gy’obukulu 70, omulambo gwe n’agusuula mu kyoto.\nOluvanyuma lw’okutta Tukinsahe, Nsiimire ayongedde okulumba abatuuze, era abadde agezaako, okutta abantu ababiri (2), abatuuze bamuzizeeko ne bamukuba bulooka, okutuusa lw’afudde.\nAbatuuze nga bakulembeddwamu Kansala w’ekitundu Ggayi Herbert, bagamba nti omutemu abadde yafuna obuzibu ku mutwe kyokka wadde abadde yafuna eddagala mu ddwaaliro ekkulu e Mulago, waliwo Pasita eyamusaba okulivaako ng’amusuubiza okumusabira.\nAte mutabani w’omugenzi Kwesigambo Bosco, agamba nti omutemu abadde muntu w’awaka era kitaawe amusaanze awumuddemu, kwe kumutta.\nWakati ng’abatuuze bali mu kutya, Poliisi eyitiddwa era emirambo gyonna 2 gitwaliddwa mu ddwaaliro ekkulu e Mityana okwekebejjebwa.\nOmwogezi wa Poliisi mu kitundu ekyo Racheal Kawala agamba nti Poliisi etandiise okunoonyereza.\nEbirala ebifa mu ggwanga – https://www.facebook.com/GalaxyFm1002/videos/4368884189844506


Bukedde Online - Omwenge gwawasa baze n’ansuulawo\nOmwenge gwawasa baze n’ansuulawo\nLwaki malamu mangu akagoba ?\nAdded 22nd April 2019\nNZE Sarah Birungi 27. Mu 2011 nafuna omusajja Patrick 32 n’ankwana, olw’obugambo bwe yambuulira obwantengula omutima n’akkiriza ne tubeera ffembi.\nMu kiseera kino nga tuli mu mukwano omuzito, nga teri kyakola nga tamaze kunneebuuzaako, awaka nga buli kimu akigula, abaana abaweerera nga nange ku nnaku enkulu angulira engoye, bino byannyogera amaanyi ne muzaalira omwana asooka, owookubiri n’owookusatu.\nWabula mu 2017 yatandika okunywa walagi w’omu buveera eyali adda awaka ong’obudde bukyali n’atandika okuyingira matumbibudde nga bw’omunenyako ayomba nti omukazi talina buyinza bubuuza musajja gy’ava oba gy’alaga kino yakikola okumala ekiseera ng’olumu amanyi n’okunkaka omukwano.\nMu 2018 eyali akomawo n’atandika okusula mu bbaala n’abakazi. Nasalawo okuguma nkuze abaana bange wabula eby’omukwano ne ηηaana okuddamu okubeera naye olw’abakazi bakyusa ng’engoye.\nEmbeera yayongera okwonooneka, abaana abaali basoma nakomya okubaweerera kati batudde waka n’emmere takyagula.\nNagenda okulaba ng’abaana bagenda kufa enjala ne nsalawo okutandika okulonda ebyuma ebikadde (Scrap) okusobola okufuna ssente z’okulya.\nKati mu mwezi ayinza okudda awaka omulundi gumu bw’aba ayagadde n’abawaayo 10,000/-.\nBw’omugamba ku ky’okuweerera abaana akuddamu kimu nti ye nga teyasoma naye waali mulamu.\nKati buli lw’ajja awaka ayomba mbu kirabika nafunayo abasajja naye omuntu atagula mmere waka, ataweerera baana mba sisobola kuddamu kumuzaalira. Ekisinga okunnuma tusula mu muzigo mupangise ng’oluusi okutusasulira luba lutalo, abaana kati bakeera kulonda byuma bikadde (Scrap) okufuna ssente z’okulya. Bannange mpulira\nMu kusala enkoko mwe ntandise bizinensi y'embwa ze ntunda ku 300,000/-


Nnabbi Samwiri Teyaggwamu Maanyi Wadde ne mu Mbeera Enzibu | Okukkiriza Okwa Nnamaddala\nTeyaggwamu Maanyi Wadde ne mu Mbeera Enzibu\n1. Lwaki abantu b’omu Siiro baali mu maziga?\nSAMWIRI ateekwa okuba nga naye yali munakuwavu nnyo. Kumpi buli omu mu Siiro yali mu maziga. Tetumanyi mayumba ameka agaalimu abakazi n’abaana abaali bakuba ebiwoobe olw’okufiirwa bakitaabwe, babbaabwe, batabani baabwe, ne bannyinaabwe. Kye tumanyi kiri nti Abafirisuuti baali basse abasirikale ba Isiraeri 30,000, ng’ate baali baakamala okutta abasajja 4,000.—1 Sam. 4:1, 2, 10.\n2, 3. Bizibu ki eby’omuddiriŋŋanwa ebyagwa mu Siiro?\n2 Ekyo kye kimu ku bizibu eby’omuddiriŋŋanwa ebyagwa mu Siiro. Kofuni ne Finekaasi, batabani ba Eli Kabona Asinga Obukulu, baali batutte essanduuko y’endagaano mu lutalo. Essanduuko eyo eyabeeranga mu watukuvu ennyo mu weema kaali kabonero akaali kalaga nti Yakuwa yali wamu n’abantu be. Abantu baalowooza nti Essanduuko yandibasobozesezza okuwangula olutalo. Naye Abafirisuuti baagiwamba era ne batta ne Kofuni ne Finekaasi.—1 Sam. 4:3-11.\n3 Ssanduuko eyo yali ebadde mu weema entukuvu mu Siiro okumala emyaka mingi ddala. Kyokka kati yali ewambiddwa. Olwakiwulira, Eli eyali ow’emyaka 98 n’ava ku ntebe kwe yali atudde n’agwa wansi n’afa. Mukaamwana we eyali afiiriddwa bba ku olwo, naye yafa ng’azaala. Bwe yali afa, yagamba nti: ‘Ekitiibwa kivudde ku Isiraeri ne kigenda mu buwaŋŋanguse.’ Mazima ddala, ekitiibwa kya Siiro kyali kigendedde ddala.—1 Sam. 4:12-22.\n4. Biki bye tugenda okulaba mu ssuula eno?\n4 Kiki ekyandiyambye Samwiri okugumira embeera eyo enzibu? Okukkiriza kwe kwali kunywevu ekimala okusobola okuyamba abantu abaali batakyalina bukuumi bwa Yakuwa wadde emikisa gye? Ffenna oluusi tufuna ebizibu ebigezesa okukkiriza kwaffe, n’olwekyo ka tulabe kye tusobola okuyigira ku Samwiri.\n5, 6. Kiki Bayibuli ky’eyogera ku kiseera eky’emyaka 20, era Samwiri yali akola ki mu kiseera ekyo?\n5 Omuwandiisi asooka n’aleka okutubuulira ebifa ku Samwiri, n’attottola ebyatuuka ku Ssanduuko entukuvu. Atutegeeza nti Abafirisuuti baafuna ebizibu bingi nga bagiwambye, era ne kibawaliriza okugizzaayo mu Isiraeri. Bayibuli w’eddiramu okwogera ku Samwiri waba wayise emyaka 20. (1 Sam. 7:2) Yali akola ki mu kiseera ekyo? Bayibuli etubuulira.\nSamwiri yandisobodde atya okuyamba abantu be abaali bafunye emitawaana?\n6 Ebyawandiikibwa biraga nti ekiseera ekyo eky’emyaka 20 nga tekinnatandika, ‘ekigambo kya Samwiri kyeyongera okujjira Isiraeri yonna.’ (1 Sam. 4:1) Ebyawandiikibwa era bikiraga nti oluvannyuma lw’ebbanga eryo ery’emyaka 20, Samwiri yakyaliranga ebibuga bisatu buli mwaka okuwulira emisango n’okugonjoola ensonga endala, ate oluvannyuma n’addayo mu kabuga k’e Laama gye yabeeranga. (1 Sam. 7:15-17) Samwiri yalina eby’okukola bingi, era awatali kubuusabuusa bwe kityo bwe kyali ne mu kiseera ekyo eky’emyaka 20.\nWadde nga Bayibuli tetubuulira Samwiri bye yali akola mu bbanga ery’emyaka 20, tuyinza okuba abakakafu nti mu myaka egyo yali aweereza Yakuwa n’obunyiikivu\n7, 8. (a) Kiki Samwiri kye yagamba Abaisiraeri oluvannyuma lw’emyaka 20 gye yamala ng’afuba okubayamba mu by’omwoyo? (b) Abantu baakola ki?\n7 Ebintu ebibi batabani ba Eli bye baakolanga byaleetera okukkiriza kw’abantu okunafuwa, era bangi baatandika okusinza ebifaananyi. Oluvannyuma lw’emyaka egyo 20, Samwiri gye yamala ng’afuba okuyamba Abaisiraeri mu by’omwoyo, yabagamba nti: “Oba nga mukomawo eri Mukama n’omutima gwammwe gwonna, kale muggyeewo bakatonda abagenyi ne Baasutaloosi bave mu mmwe, muteekereteekere Mukama emitima gyammwe, mumuweereze yekka: naye alibalokola mu mukono gw’Abafirisuuti.”—1 Sam. 7:3.\n8 Abafirisuuti baali bakijjanya nnyo Abaisiraeri. Baali bafufugazza eggye ly’Abaisiraeri, era nga bawulira nti basobola okubakola kyonna kye baagala nga tewali abakuba ku mukono. Kyokka Samwiri yagamba Abaisiraeri nti bwe bandikomyewo eri Yakuwa embeera yandikyuse. Ekyo baakikola? Yee, baakikola. Baalekayo ebifaananyi byabwe ‘ne baweereza Yakuwa yekka,’ era ekyo kiteekwa okuba nga kyasanyusa nnyo Samwiri. Samwiri yagamba abantu bakuŋŋaanire e Mizupa, akabuga akaali mu kitundu eky’ensozi, ebukiikakkono wa Yerusaalemi. Abantu baagenda e Mizupa, ne basiiba, era ne beenenya olw’okusinza ebifaananyi.—Soma 1 Samwiri 7:4-6.\nAbafirisuuti bwe baakitegeera nti abantu ba Yakuwa baali bakuŋŋaanidde e Mizupa, baakozesa akakisa ako okubalumba\n9. Abafirisuuti baakola ki bwe baakitegeera nti Abaisiraeri baali bakuŋŋaanidde e Mizupa, era Abaisiraeri baakola ki?\n9 Abafirisuuti bwe baakitegeera nti Abaisiraeri baali bakuŋŋaanidde e Mizupa, ne bakozesa akakisa ako babalumbe. Baasindika eggye lyabwe ligende lisaanyeewo abantu ba Yakuwa. Ekyo kyatiisa nnyo Abaisiraeri, era ne basaba Samwiri akoowoole Yakuwa abayambe. Samwiri yakoowoola Yakuwa era n’awaayo ne ssaddaaka. Eggye ly’Abafirisuuti lyatuuka awaayo ssaddaaka eyo. Mu kiseera ekyo Yakuwa yaddamu okusaba kwe. Yakuwa yayoleka obusungu bwe, “n’abwatuka okubwatuka okunene ku lunaku olwo ku Bafirisuuti,” ne babuna emiwabo.—1 Sam. 7:7-10.\n10, 11. (a) Lwaki tuyinza okugamba nti okubwatuka Yakuwa kwe yaleeta ku ggye ly’Abafirisuuti tekwali kwa bulijjo? (b) Biki ebyava mu lutalo olwatandikira e Mizupa?\n10 Naye tugambe nti Abafirisuuti abo baalinga baana bato abaddukira eri bamaama baabwe nga bawulidde eggulu eribwatuka? Nedda; bano baali basajja bazira. N’olwekyo eggulu eryo liteekwa okuba nga lyabwatuka mu ngeri etali ya bulijjo. “Okubwatuka” okwo kwandiba nga kwali kwa maanyi nnyo ekiyitiridde? Bandiba nga baakuwulira kuva ku ggulu okutaali bire, oba nga kuva mu nsozi? Ekituufu tetukimanyi, naye kye tumanyi kiri nti kwabatiisa nnyo. Abaali bazze okulumba ate kati be baali badduka. Abaisiraeri baava mu Mizupa ne babawondera okutuukira ddala e Besukari ekyali ebukiikaddyo wa Yerusaalemi.—1 Sam. 7:11.\n11 Okuva ku lutalo olwo Abafirisuuti tebaddayo kulumba Baisiraeri ekiseera kyonna Samwiri kye yamala ng’alamula Isiraeri. Ebibuga byonna Abafirisuuti bye baali baawamba byakomawo mu mikono gy’Abaisiraeri.—1 Sam. 7:13, 14.\n12. Bayibuli eba etegeeza ki bw’egamba nti Samwiri ‘yakola eby’obutuukirivu,’ era kiki ekyamuyamba okukola bw’atyo?\n12 Nga wayise ebyasa bingi, omutume Pawulo yamenya amannya g’abo ‘abaakola eby’obutuukirivu,’ era n’erya Samwiri lyalimu. (Beb. 11:32, 33) Samwiri yakola ebirungi mu maaso ga Katonda era n’akubiriza n’abalala okukola kye kimu. Yasobola okukubiriza abalala okukola ebirungi olw’okuba yali mugumiikiriza. Omulimu ogwo yagukola n’obwesigwa wadde nga yayolekagana n’embeera ezaali zisobola okumumalamu amaanyi. Ate era Samwiri yalaganga okusiima olw’ebyo Yakuwa bye yakoleranga abantu be. Abaisiraeri bwe baawangula Abafirisuuti e Mizupa, Samwiri yasimba ejjinja ery’okujjukirirangako engeri Yakuwa gye yali ayambye abantu be.—1 Sam. 7:12.\n13. (a) Ngeri ki ze tulina okuba nazo bwe tuba twagala okuba nga Samwiri? (b) Ddi omuntu lw’alina okukulaakulanya engeri ng’eza Samwiri?\n13 Naawe oyagala ‘okukola eby’obutuukirivu’? Bwe kiba kityo, koppa Samwiri obe mugumiikiriza, obe muwombeefu, era obeerenga omuntu asiima. (Soma 1 Peetero 5:6.) Ani ku ffe ateetaaga kuba na ngeri ezo? Kyali kirungi nti Samwiri yakulaakulanya engeri ezo ng’akyali muto, kubanga zaamuyamba nnyo okuyita mu bizibu bye yayolekagana nabyo mu bukulu bwe.\n“Batabani Bo Tebatambulira mu Makubo Go”\n14, 15. (a) Kizibu ki eky’amaanyi Samwiri kye yayolekagana nakyo ‘ng’akaddiye’? (b) Samwiri naye yalinga Eli abaana be bwe baakola ensobi? Nnyonnyola.\n14 We tuddiramu okusoma ku Samwiri, ‘aba akaddiye.’ Samwiri yalina batabani be babiri, Yoweeri ne Abiya, be yali awadde obuvunaanyizibwa obw’okumuyambako mu kulamula, naye eky’ennaku abaana be abo tebaakola ekyo kye yali abasuubiramu. Wadde nga ye yakolanga eby’obutuukirivu era nga wa mazima, abaana be tebaasalanga misango mu bwenkanya era baalyanga enguzi.—1 Sam. 8:1-3.\n15 Lumu abakadde ab’omu Isiraeri baagenda ne beemulugunyiza Samwiri, ne bamugamba nti: “Batabani bo tebatambulira mu makubo go.” (1 Sam. 8:4, 5) Samwiri yali amanyi ebintu batabani be bye baali bakola? Bayibuli tetubuulira. Kyokka obutafaananako Eli, Samwiri ateekwa okuba nga yafuba okugolola batabani be. Yakuwa yanenya Eli era n’amubonereza olw’okulemererwa okugolola abaana be n’olw’okubawa ekitiibwa okusinga Katonda. (1 Sam. 2:27-29) Tetulina we tusoma nti Samwiri yalemererwa okugolola batabani be.\nKiki ekyayamba Samwiri obutaggwamu maanyi wadde nga batabani be baali bakutte ekkubo ekkyamu?\n16. Abazadde abalina abaana abajeemu bawulira batya, era ekyokulabirako kya Samwiri kiyinza kitya okubayamba?\n16 Bayibuli tetubuulira bulumi na buswavu Samwiri bye yawulira ng’ategedde ebintu ebibi batabani be bye baali bakola, naye abazadde bangi bategeera bulungi obulumi omuntu bw’awulira ng’omwana we akoze ebitasaana. Mu nnaku zino ze tulimu, abaana bangi tebagondera bazadde baabwe. (Soma 2 Timoseewo 3:1-5.) Ebyo bye tusoma ku Samwiri biyinza okuyamba abazadde abalina abaana abajeemu. Samwiri yasigala nga mwesigwa wadde ng’abaana be bo baasalawo okukwata ekkubo ekkyamu. Bwe tufuba okugolola n’okukangavvula abaana baffe kyokka bo ne bagaana okukyusaamu, ekyokulabirako ekirungi kye tussaawo kikyayinza okubayamba. Ate era abazadde abasigala nga beesigwa basanyusa Kitaabwe ow’omu ggulu, Yakuwa Katonda, nga Samwiri bwe yakola.\n17. Kiki abakadde b’omu Isiraeri kye baasaba Samwiri abakolere, era yawulira atya?\n17 Ebyo batabani ba Samwiri bye baakola byavaamu ebizibu eby’amaanyi. Abakadde b’omu Isiraeri baagamba Samwiri nti: ‘Tuteerewo kabaka atulamulenga okufaananako amawanga amalala.’ Kino kyaleetera Samwiri okuwulira nti ye gwe baali bataagala abalamule? Ggwe ate oba yali amaze emyaka mingi ng’alamula abantu ba Yakuwa, kyokka kati baali baagala kabaka y’aba abalamula so si nnabbi nga ye. Amawanga agaali gabeetoolodde gaalina bakabaka, era ekyo nabo kye baali baagala. Samwiri yawulira atya? Bayibuli egamba nti: “Ekigambo ekyo kyanyiiza nnyo Samwiri.”—1 Sam. 8:5, 6.\n18. Yakuwa yagumya atya Samwiri, era yalaga atya nti ekyo Abaisiraeri kye baali bakoze kyali kibi nnyo?\n18 Weetegereze ekyo Yakuwa kye yagamba Samwiri oluvannyuma lwa Samwiri okumutuukirira mu kusaba. Yamugamba nti: “Wulira eddoboozi ly’abantu mu byonna bye bakugamba: kubanga tebakugaanyi ggwe, naye bagaanyi nze, nneme okuba kabaka waabwe.” Ebigambo ebyo biteekwa okuba nga byazzaamu nnyo Samwiri amaanyi. Naye ekyo Abaisiraeri kye baali bakoze kyali kibi nnyo mu maaso ga Katonda Omuyinza w’Ebintu Byonna. Yakuwa yagamba Samwiri ababuulire ebyandibaddewo nga bafugibwa kabaka. Samwiri bwe yabibagamba, baddamu nti: “Nedda; naye twagala kabaka atufuge.” Olw’okuba yali muwulize eri Katonda we, Samwiri yagenda n’afuka amafuta ku kabaka Yakuwa gwe yalonda.—1 Sam. 8:7-19.\n19, 20. (a) Yakuwa bwe yagamba Samwiri okufuka amafuta ku Sawulo, yakikola na mutima ki? (b) Samwiri yeeyongera atya okuyamba abantu ba Yakuwa?\n19 Yakuwa bwe yagamba Samwiri okufuka amafuta ku Sawulo, yakikola na mutima ki? Yakikola yeeganya? Abantu bangi bwe batyo bwe bandikoze mu mbeera ng’eyo, naye Samwiri si bwe yakola. Yafuka amafuta ku Sawulo era n’agamba abantu nti kabaka oyo Yakuwa gwe yali abateereddewo. Samwiri yanywegera Sawulo okumuyozaayoza era n’okulaga nti yali ajja kumugondera. Yagamba abantu nti: “Mulabye oyo Mukama gw’alonze, nga tewali amwenkana mu bantu bonna?”—1 Sam. 10:1, 24.\n20 Mu kifo ky’okutunuulira obunafu bwa Sawulo, Yakuwa gwe yali alonze, Samwiri yatunuulira engeri ennungi ze yalina. Ate ku bikwata ku buweereza bwe, Samwiri yali tafaayo ku ki abantu abo kye baali bamulowoozaako; kye yali afaako ye ngeri gye yali aweerezzaamu Katonda. (1 Sam. 12:1-4) Yatuukiriza bulungi obuvunaanyizibwa bwe, n’alabula abantu ku ebyo ebyandyonoonye enkolagana yaabwe ne Yakuwa, era n’abakubiriza okusigala nga beesigwa eri Yakuwa. Ebigambo bye byabatuuka ku mutima era ne bamusaba abasabire. Yabagamba nti: “Kikafuuwe nze okulekayo okubasabira ne nnyonoona mu maaso ga Yakuwa: nnaabayigirizanga ekkubo eddungi era eggolokofu.”—1 Sam. 12:21-24, NW.\nEbyo bye tusoma ku Samwiri bitulaga nti tetwandikwatiddwa buggya wadde okunyiiga ng’abalala baweereddwa enkizo\n21. Ekyokulabirako kya Samwiri kituyamba kitya singa omuntu omulala aweebwa enkizo gye tubadde twagala?\n21 Wawulira otya ng’omuntu omulala aweereddwa enkizo gye wali oyagala? Ekintu ekyo kyakuyisa bubi? Twandikoppye ekyokulabirako kya Samwiri ne tutakwatirwa balala buggya. (Soma Engero 14:30.) Mu kibiina kya Yakuwa mulimu eby’okukola bingi era buli omu asobola okubaako ky’akola ne kimuwa essanyu.\n‘Olituusa Wa Okunakuwala Olwa Sawulo?’\n22. Lwaki tekyewuunyisa nti Samwiri alina ebirungi bye yalaba mu Sawulo?\n22 Tekyewuunyisa nti Samwiri alina ebirungi bye yalaba mu Sawulo. Sawulo yali musajja muwanvu, ng’alabika bulungi, era nga muvumu nnyo. Yali mutetenkanya, era nga mu kusooka yali muwombeefu. (1 Sam. 10:22, 23, 27) Sawulo yalina ekintu ekirala eky’omuwendo ennyo, nga kino kye kirabo eky’eddembe ery’okwesalirawo. (Ma. 30:19) Ekirabo ekyo yakikozesa bulungi?\n23. Kiki Sawulo kye yafuna, era kyamuleetera kukola ki?\n23 Kya nnaku nti abantu bwe bafuna obuyinza, emirundi egisinga bafuuka ba malala. Mu kiseera kitono ne Sawulo yafuna amalala. Teyakolera ku biragiro Yakuwa bye yamuwa okuyitira mu Samwiri. Lumu Samwiri bwe yalwawo okujja okuwaayo ekiweebwayo, Sawulo yasalawo okukiwaayo, wadde nga Samwiri ye yali agenda okugiwaayo. Samwiri yamunenya era n’amugamba nti obwakabaka tebwandisigadde mu lunyiriri lwe. Mu kifo ky’okwenenya, Sawulo yeeyongera bweyongezi kukola bibi.—1 Sam. 13:8, 9, 13, 14.\n24. (a) Nsobi ki Sawulo gye yakola Yakuwa bwe yamutuma okugenda okulwanyisa Abamaleki? (b) Sawulo yakola ki bwe baamunenya, era Yakuwa yasalawo ki?\n24 Yakuwa yatuma Samwiri agambe Sawulo agende alwanyise Abamaleki. Sawulo era yagambibwa n’okutta kabaka waabwe Agagi eyali omubi ennyo. Kyokka Sawulo teyamutta, era ne ku munyago, yalekawo ebisolo ebyali bisinga okulabika obulungi. Samwiri bwe yamunenya olw’ensobi gye yali akoze, engeri gye yamuddamu yalaga nti yali akyuse nnyo. Mu kifo ky’okwetoowaza n’akkiriza ensobi ye, Sawulo yeekwasa obusongasonga, era ensobi n’agezaako okugiteeka ku balala. Bwe yagamba nti ebisolo byali bya kuweebwayo eri Yakuwa, Samwiri yamugamba nti: “Laba, okugonda kusinga ssaddaaka obulungi.” Yamubuulira n’ekyo Yakuwa kye yali asazeewo: Obwakabaka bwali bugenda kumuggibwako buweebwe omuntu omulala. *—1 Sam. 15:1-33.\n25, 26. (a) Lwaki Samwiri yanakuwala nnyo olwa Sawulo, era Yakuwa yamugamba ki? (b) Samwiri bwe yagenda mu maka ga Yese Yakuwa yamugamba ki?\n25 Eky’okuba nti Sawulo teyagondera Yakuwa kyaluma nnyo Samwiri. Samwiri yamala ekiro kyonna ng’akaabirira Yakuwa olwa Sawulo. Bayibuli egamba nti yamukungubagira n’okumukungubagira. Mu kusooka Sawulo yali muntu mulungi era Samwiri yali amusuubiramu bingi. Naye kati yali akyuse era ng’avudde ku Yakuwa. Samwiri yagaana okuddamu okulaba Sawulo. Nga wayise ekiseera, Yakuwa yagamba Samwiri nti: ‘Olituusa wa okunakuwala olwa Sawulo nga mmaze okumuggyako obwakabaka bwa Isiraeri? Jjuza ejjembe lyo amafuta ogende, nnaakutuma eri Yese Omubesirekemu: kubanga nneefunidde kabaka mu batabani be.’—1 Sam. 15:34, 35; 16:1.\n26 Abantu basobola okukyuka ne bava ku Yakuwa, n’olwekyo Yakuwa teyeesigama ku muntu omu okutuukiriza ekigendererwa kye. Omuntu gw’abadde akozesa bw’alekera awo okuba omwesigwa, afunayo omulala okusobola okutuukiriza ekigendererwa kye. Samwiri yalekera awo okukungubaga olwa Sawulo, n’akola nga Yakuwa bwe yamulagira, n’agenda e Besirekemu mu maka ga Yese. Eyo yasangayo batabani ba Yese abaali balabika obulungi ennyo. Naye Yakuwa yamugamba nti tatunuulira ndabika yaabwe ey’okungulu. (Soma 1 Samwiri 16:7.) Oluvannyuma Dawudi eyali asembayo obuto bwe yajja, Yakuwa yalaga Samwiri nti oyo gwe yali alonze.\nSamwiri yakiraba nti Yakuwa ayamba abaweereza be mu buli mbeera yonna, k’ebe nzibu etya\n27. (a) Kiki ekyayamba Samwiri okweyongera okuba n’okukkiriza okunywevu? (b) Owulira otya bw’olowooza ku kyokulabirako ekirungi Samwiri kye yatuteerawo?\n27 Mu myaka gye egy’obukadde, Samwiri yeeyongera okukiraba nti Yakuwa yali mutuufu okusalawo okuggyako Sawulo obwakabaka n’abuwa Dawudi. Sawulo yakwatirwa Dawudi obuggya n’agezaako okumutta, era n’ava ne ku kusinza okw’amazima. Kyokka Dawudi yayoleka engeri ennungi—obuvumu, okukkiriza, n’obwesigwa. Wadde Samwiri yali akaddiye nnyo, okukkiriza kwe kwali kunywevu. Yali akirabye nti Yakuwa ayamba abaweereza be mu buli mbeera yonna, k’ebe nzibu etya. Samwiri yafa nga kumpi aweza emyaka kikumi, era yafa nga yeekoledde erinnya eddungi. Tekyewuunyisa nti Isiraeri yonna yakungubaga ng’omusajja oyo omwesigwa afudde. Buli muweereza wa Yakuwa yandibadde yeebuuza nti, ‘Nange nnaayoleka okukkiriza ng’okwa Samwiri?’\n^ lup. 24 Samwiri yatta Agagi. Agagi n’ab’ennyumba ye baali tebagwanira kulagibwa kisa. “Kamani Omwagaagi” ayogerwako mu kitabo kya Eseza, era eyagezaako okusaanyaawo abantu ba Katonda alabika yali omu ku bazzukulu ba Agagi.—Eseza 8:3; laba essuula 15 ne 16 ez’ekitabo kino.\nEmitawaana egyagwa mu Siiro Samwiri gyamuyisa gitya?\nKiki ekyayamba Samwiri obutaggwamu maanyi olw’empisa z’abatabani be embi?\nKiki ekyayamba Samwiri okuddamu amaanyi bwe yanakuwala olwa Kabaka Sawulo?\nOyinza otya okwoleka okukkiriza ng’okwa Samwiri?


Museven alabudde aba ADF sibakuttirwa kuliiso. – CBS FM\nin Amawulire, blog, Business, Features, Health, News, Politics\nOmukulembeze w’eggwanga Yoweri Kaguta Museven agambye nti siwakukkiriza bayeekera ba ADF okutabangula eggwanga era nalabula nti abanerema okwewaayo mu mirembe, abeby’okwerinda olunabakwata sibakubattira ku liiso.\nAwadde eky’okulabirako ekya sheik Abas Muhammed Kirevu eyattiddwa ab’ekwerinda nti baludde nga bamulinnya kagere okutuusa lweyakwatiddwa mu kiro ekyakeesezza ku lwokuna lwa wiiki eno nagezaako okudduka nakubwa amasasi agaamuttiddewo.\nPresident Museven bweyabadde ayogerako eri eggwanga mu kiro ekikeesezza leero, agambye nti aba ADF bebaatega bbomu ezasse abantu musanvu n’okulumya abalala abasoba mu 30 mu Kampala ssabbiiti eno,nga ne Sheik Kirevu y’omu ku babadde bavujjirira nokutendeka abantu abazitega nga berimbise mu ddiini.\n‘Bwekiba ng’okwetulisizaako bbomu kitwala omuntu mu ggulu, lwaki ababatendeka sibasooka okwetulisa’. President Museven bweyewunnyiiza.\nYagambye waliwo abantu bangi naddala abavubuka abatendekeddwa abayeekera ba ADF era nga bakyabalinnya akagere, nga nabamu bekukumye mu nsi endala nga Kenya, Tanzania, DRC, Mozambique ne Zambia.\nYakaatirizza nti ADF yafuuka bizineesi yakufunirako nsimbi ng’abagirimu bayikuula zzaabu n’okutunda embawo zebakukusa okuva mu bibira by’obuvanjuba bwa DRC.\nPresident Museven yannyonyodde nti sheik Kirevu y’omu mu baali mu lukwe lw’okutta minister w’ebyemirimu n’enguudo Gen.Katumba Wamala, mu bulumbaganyi omwafiira muwala we Brenda Nantongo ne dereeva we mu bitundu bye Kisota Kisaasi.\nYanyonyodde nti abayeekera ba ADF baali bagenderera kulemesa nteekateeka ya Uganda gyerina ey’okukola enguudo mu DRC ezigenderera okutumbula obusuubuzi bw’ensi zino zombi.\nNti abayeekera bano be bamu abaali bategese okutega bbomu mu bakungubazi mu lumbe lweyali omumyuka w’omuduumizi wa Poliisi Lokech.\nEnsonga bbiri president Museven zeyasimbyeko essira omuli okulwanyisa obulwadde bwa covid 19 n’okutumbula eby’okwerinda mu ggwanga naddala okulwanyisa abayeekera ba ADF.\nYagambye nti wadde nga yali ataddewo omuwendo gw’abantu obukadde 4,800,000 okuba nga bagemeddwa asobole okuggya eggwanga ku muggalo ogukyaliwo, yakyusizza yagambye nti kati buli muntu asussa emyaka 18 ateekeddwa okugemebwa, nti kubanga eddagala erigema weriri mu bungi.\nWabula n’asuubizza nti mu mwezi gwa January siwakukyusa amasomero galina oluggulwa.


Zabbuli 29 LCB - Zabbuli ya Dawudi. Mutendereze MUKAMA, - Bible Gateway\n29 (A)Mutendereze Mukama, mmwe abaana b’ab’amaanyi.\n2 (B)Mutendereze Mukama n’ekitiibwa ekisaanira erinnya lye;\n3 (C)Eddoboozi lya Mukama liwulirwa ku mazzi;\n4 (D)Eddoboozi lya Mukama ly’amaanyi;\n5 (E)Eddoboozi lya Mukama limenya emivule;\n6 (F)Aleetera Lebanooni okubuukabuuka ng’akayana,\n8 (G)Eddoboozi lya Mukama likankanya eddungu;\n9 (H)Eddoboozi lya Mukama linyoolanyoola emivule,\n10 (I)Mukama atuula waggulu w’amataba ku ntebe ye ey’obwakabaka.\n11 (J)Mukama awa abantu be amaanyi;\n29:1 : a 1By 16:28 b Zab 96:7-9\n29:2 : 2By 20:21\n29:3 : a Yob 37:5 b Zab 18:13\n29:4 : Zab 68:33\n29:5 : Bal 9:15\n29:6 : a Zab 114:4 b Ma 3:9\n29:8 : Kbl 13:26\n29:9 : Zab 26:8\n29:10 : a Lub 6:17 b Zab 10:16\n29:11 : a Zab 28:8 b Zab 37:11


Bukedde Online - Ab'e Mukono beeraliikiridde enjala ani amuwadde akatebe\nEddy Kenzo alinnye ennyonyi akomawo: Enteekateeka z'okumwaniriza ziizino\nDavid Ssekandi ng'alaga ebitooke ebyasuuliddwa kibuyaga\nAbatuuze b'oku kyalo Nassaka mu ggombolola y'e Nakisunga mu disitulikiti y'e Mukono beeraliikirivu olw'enjala eboolekedde oluvannyuma lw'enkuba etonnya okuboonoonera emmere.\nDavid Ssekandi, omulimi ku kyalo kino yategeezezza nti enkuba etonnya ensangi zino ey'amaanyi ng'erimu ne kibuyaga ssaako omuzira esudde ebirime okuli amatooke, muwogo, kasooli n'ebijanjaalo.\nEkibi kasooli n'ebijanjaalo bibadde bitandiikiriza okumulisa naye byonna ebirese ku ttaka.\n"Ennimiro yange eri ku yiika bbiri era erimu kasooli, muwogo, amatooke n'ebijanjaalo wabula byonna bisaanyiziddwaawo kibuyaga n'omuzira. Amatooke nago gabadde gatandiikiriza okussa wabula gonna enkuba egalese ku ttaka.\nNdi mweraliikirivu simanyi kye ng'enda kuliisa famire yange ng'enkuba eno eweddeyo," Ssekandi bwe yagambye.\nArafat Namboobi ng'annyonnyola ku bweraliikirivu bwe balina ku nkuba etonnya\nOno yayongeddeko ng'abalimi bwe boolekedde akaseera akazibu olw'obutamanya we bagenda kuggya nsigo ya kusiga nga bazzeemu okulima.\nArafat Namboobi, omu ku batuula ku kakiiko akafuga ekyalo kino yawanjagidde gavumenti n'abavunaanyizibwa ku by'obulimi mu Mukono okubadduukirira n'ensigo olw'ensonga nti, abatuuze bo tebalina we basuubira kuggya nsigo za kusiga.\n"Tuli beeraliikirivu era tetumanyi ngeri kyalo kyaffe gye kigenda kusimattuka njala mu maaso eyo, wabula ng'oggyeeko eky'okubadduukirira n'ensigo tusaba gavumenti okubajjukira mu maaso n'emmere enkalu eyinza okubayamba okubayisa mu mbeera enzibu gye boolekedde," Namboobi bwe yannyonnyodde.\nOno era yasabye abazadde okubeera abeegendereza mu nkuba eno okulaba nga mukoka takulukusa baana baabwe olw'engeri gy'etonnya nga mpitirivu n'asaba n'abasomesa obutabakkiriza kuva ku masomero ssinga bagiraba ng'eneetera okutonnya.


Bukedde Online - Pulezidenti Museveni adduukiridde abalimi e Lwengo\nPulezidenti Museveni adduukiridde abalimi e Lwengo\nAkabenje kasse 6 e Lwengo abadduukirize ne...\nPULEZIDENTI Museveni aduukiridde abalimi ab'egattira mu kibiina kya Makondo co-operative Farmers ne Kyazanga Intergrated Farmers bwabawadde tulakitabbiri ezirima zibayambeko mu by'obulimi kisobozese okutumbula ku nnyingiza y'amaka.\nRDC Jjuuko Kasiita ne ssentebe wa lwengo George Mutabaazi basinzidde mu ku kwasa abalimi bano tulakita ne balabula bannabyabufuzi abagenda betuuma ebintu bya Gavumenti era ne basaba abalimi bano obutawudiisibwa abantu abao nti emmotoka zino be bazisaka oba bebazireese.\nRdc Kasiita akuutidde abalimi obutageza kulekerera mmotoka zino singa ziba ziriko ekizibu ekizituuseeko bakwasizeeko disitulikiti nga bazidaabiriza nabawa eky'okulabirako kubalimi abaze mu lukiio oba waliwo atalumizibwa nnyonta nga n'olwekyo emmotoka zino zitekebwamu amafuta,zinywa amazzi,ate zijjanjabibwa.\nMungeri y'emu akuutidde badereeva abagenda okuvuga emmotoka zino obutageza ku zigugira ku nguudo kalube lwa ttaka yadde lwa kolaasi kuba kikontana n'amateeka nga zino zakuteekebwanga ku bimotoka ebyettisi olw'okutangira amannyo agazitekebwako obutagenda nga gawommoggola enguudo zino.\nTakomye kwekyo asabye abalimi okumulopera singa emmotoka zino zikola mu malimiro amalala nga tegamanyiddwa mu bibiina bino okumutegeezangako ng'abantu abalemwa okuyingira ebibiina by'obulimi ate nebesanga nga betaaga tulakita zino balina kuyita mu wofiisi ye abalage omugaso gw'ebibiina kyeguli.\nBo abalimi basiimye ettu eribawereddwa pulezidenti Museveni nebeyama okwongera omutindo gw'ebyobulimi wabula ne basaba ku bbeeyi yakatale k'ebyobulimi okwongezebwa basobole okwekulakulanya mu maka gabwe\nObuwanguzi bwa ttiimu ya Uganda ey'okubaka mu bifanaanyi\nObutayosa ddagala kiyambye baze obutakwatibwa\nGeosteady ne Jazimine kale bba.... Mwete mangu\nEngeri Sebaggala gye yasitula abataasoma


Amaka Amaganda Amaggumivu Gawangula Bingi – ababaka\nHome Topic Amaka Amaganda Amaggumivu Gawangula Bingi\nAmaka Amaganda Amaggumivu Gawangula Bingi\nHome › Forums › Ababaka Discussions for Unity and Peace › Emboozi Ezenjawulo / General Discussions › Amaka Amaganda Amaggumivu Gawangula Bingi\nSeptember 14, 2008 at 7:05 am #18641\nBassegamwenge: Amaka amasimi ga zaabu\nFamire ya Ssegamwenge (wookubiri okuva ku ddyo)\nBya Ibrahim Ssegirinya\nALIMA ne bba taba munafu. Luno olugero omuyimbi Mesuseera Ssegamwenge lwe yeekwata ng’ayingiza mukyala we n’abaana mu bizinensi ye ey’okusima zaabu. Leero taata, maama, abaana n’abazzukulu ba Ssegamwenge bonna bakola wamu mu bizinensi yaabwe eno gye bamazeemu emyaka 15.\nMesuseera Ssegamwenge (80) eyayimba Ssekkono tawaanyisibwa y’omu ku Bannayuganda abatono ennyo Gavumenti be yawa olukusa okusima n’okutunda zaabu, feeza, Tin, Tantalite n’ebyobugagga ebirala eby’omu ttaka.\nNaye yava atya mu buyimbi ate ayingirire eby’okusima zaabu?\nSsegamwenge agamba bwati: Nze ndi musajja muyimbi era okuyimba kitone kyange kye kyanfuula kyendi wabula nagenda okulaba nga nneetaaga okweyongera okugaggawala.\nKu mulembe gwa Amin nalina kkampuni gye baayitanga Satana Sounds eyatwalanga abayimbi ebweru era nga ye yakwatanga ennyimba z’abayimbi bonna wano mu ggwanga. Bano nabafunamu ssente empya n’enkadde. Ekirala nze nakwatanga amayinja g’ennyimba gonna era nga nze nzibagulako.\nMuno mwe nakung’aanya ssente ze nasobola okutandisa newankubadde nga mu kiseera kino bwe nzoogera si nnyingi, naye mu myaka gya 1990 zaali nnyingi anti natandika n’obukadde butaano.\nNasooka kuwulira bantu nga bakyogerako nga bwe kisoboka okuyiikuula ebyobugagga bino nange kwe kugenda e Ntebe ku Geological ne bampa olukusa.\nMu 1993 nakkirizibwa okusima zaabu nga bwe mmutunda. Tekyali kyangu kubanga okusima ebyobugagga bino kuliko obukwakkulizo bungi nnyo.\nEmyaka gyo gavumenti erina okugitunuulira bwe giba nga mito tebakuwa layisinsi, tolina kuba nga wazza ku musango gwonna oba okuba nga wasibwako era olina okubeera ne ssente ezitakka wansi wa bukadde bitaano.\nOlina okulaga enkola yo bw’egenda okubeera ng’oyiikuula ebyobugagga bino n’ebintu ebirala ebigenderako era balina okusooka okukunoonyerezaako nga baagala okukumanya.\nEyo siteegi nagiyitako ne bampa olukusa lwa mwaka gumu nga nnoonyereza ekitundu kye njagala okuyiikuulamu gye bayita Prospective License era natandikira Karamoja ne mu buvanjuba yonna eyo nasangayo zaabu, Uranium n’ebyobugagga ebirala.\nNaggulawo kkampuni gye natuuma Mines Industry Services Uganda Limited. Nali mpeereddwa olukusa olusima ebyobugagga bino nga lwa myaka esatu ne ntandika okukola n’abantu b’amaka gange nga mukyala wange Alice Namumbejja Ssegamwenge ye mubazi w’ebitabo omukulu.\nMukyala wange ono twasisinkana mu myaka gya 1970 nga kati tumaze mu bufumbo emyaka egisukka mu 30, tulina abaana mukaaga n’abazzukulu.\nAbaana bange omukaaga nabo nkola nabo nga Edward Kiggala ye kitunzi, Caroline Nabachwa ye Muwanika, Kalibbala Jorum ono muzzukulu alabirira mirimu, Kalema Livingstone, Miriam Lwantale ye kkalaani ne Ssegamwenge Junior maneja avunaanyizibwa ku nsimbi eziri mu mabanja era asinga kubeera Kabaale.\nMu 2006 bannyongera ebitundu ebirala omuli Karamoja, Busia, Kabaale ne Ntungamo nga byonna nze mbivunaanyizibwako okusimamu buli kyabugagga ekirimu era nga bwe nsangamu omuntu omulala mmuvunaana kubanga mba nsasula Gavumenti era nga yampa olukusa okukolerayo.\nMu mwaka guno, Gavumenti yannyongedde ebitundu ebirala n’olukusa lwa myaka esatu emirala nga kati e Mubende n’ebitundu ebiriraanyeewo nga muno mulimu ebyobugagga ebisukka mu bitaano, naweebwako sikweya 156 ze ng’enda okutandika okusima.\nMu kiseera kino ndi mu kutegeeragana ne kkampuni ssatu okuva mu Russia, ne China gattako Abawarabu abava mu Dubai nga bagenda kuleeta ebyuma ebisima zaabu ne Uranium ne Tantalite.\nKkampuni zino kuliko Ugaruss Trading Hons Limited eno nga ya Russia, Dodsal Group Engineering and Const-ruction eno eva mu UAE e Dubai nga bano bo baagala nnyo Uranium era bagenda kuleeta ebyuma eby’omulembe.\nMbadde n’obuzibu bw’ebyuma ebisima kubanga ffe tusimisa nsuuluulu na nkumbi kale ne kituzibuwalira okusima ebyobugagga ebiwerako naddala zaabu kubanga ye muzibuzibu.\nZaabu yeetaaga okusalira ebisolo okusobola okumusanga mu kifo n’obuwanvu bw’omupimiddemu kyokka bw’otokikola osanga avuddewo okuggyako ng’omaze kumusaddaakira kisolo.\nBwe luba olulungi olunaku olumu nsobola okusima kkiro nga ssatu era nga buli kkiro ebalirirwamu obukadde nga 40 bw’eba ng’ewedde okulongoosa.\nTusima ne Iron naye nga si wa bbeeyi nnyo, kkiro egula 10,000/-, Tin kkiro egula 35,000/-, Urufrum 40,000/- buli kkiro era nga tulina akatale mu Rwanda ne mu Uganda nga mulimu kkampuni z’Abayindi be nguza omuli AP Bhimji limited, Madadali Pilani limited n’endala\nMu kiseera kino akatale kagenda kugaziwa oluvannyuma lw’okukwatagana ne kkampuni z’Abazungu. Kati mpeza ebyuma ne kapito asussa mu 533,800,000/.\nBizinensi eno nkyagikulaakulanya naye nsobodde okuzimbamu amaka ag’amaanyi nga kalina bbiri, nnina ennyumba z’abapangisa, nnina n’ekizimbe ekinene kiriko kalina ssatu ekiri e Kayunga bakiyita Balikyebuuza Guest House Bar and Restaurant.\nNsobodde okuweerera abaana bange bonna ne basoma era nkyaweerera n’abazzukulu n’okuyamba abalala.\nPublished on: Saturday, 13th September, 2008\nSeptember 14, 2008 at 7:07 am #19657\nEntuntunu: Nzikolamu omubisi ne njoola kavvu wa mitwalo 80 omwezi\nBazzukulu ba Luswata nga bali mu musiri gw’entuntunu banoga ezengedde. Zino mwe bakola omubisi gwe batunda 5,000/- buli ccupa. (Mu katono omubisi oguwedde okusogola mu ntuntunu)\nENTUNTUNU! Wali okirowoozezzaako nti oyinza okuyimirizaawo amaka go nga ssente oziggya mu ntuntunu? Wuuno ssemaka alina yiika ey’omusiri gw’entuntunu z’akolamu omubisi mw’aggya 800,000/- omwezi\nSisinkana Mw. Emmanuel Bantubalamu Luswata, omulimi w’entuntunu e Nsangwa Mitalamaliya mu ggombolola y’e Buwama e Mpigi.\nAgamba nti abalwadde ba alusa baweebwa amagezi okulya ku ntuntunu okusobola okukkakkanya obulwadde buno era bangi ku banoonya ensimbi bwe balabye nga biri bwe bityo ne batandika okuziyigga ku nsiko kyokka ye yayiiya magezi ga kuzirima bulimi.\nBantubalamu Luswata agamba nti ye, mukyala we n’abazzukulu bali mu kulima ntuntunu era si nzibu kubanga mu myezi esatu oba otandise okuyoola ssente.\nMuzeeyi Luswata annyonnyola bw’ati akawonvu n’akagga mu kulima entuntunu: Mbadde mulimi okuviira ddala mu buvubuka, Nali mu kibiina ky’obwegassi ekya East Mengo Growers Co-Operative Union nga nze Production maneja okumala ebbanga ddene.\nEkibiina bwe kyasasika nasalawo okulima ebirime ebyange era wano natandika okulima ennaanansi kyokka abayeekera mu lutalo ne bazifuula zaabwe ne bazirya nga n’akatono akabeera kasigaddewo sisobola kukatunda kubanga akatale nga tewali.\nNagezaako okulunda enkoko kyokka nakwo nagenda okulaba nga sifunamu ne nkuta. Bwe nagenda mu mwoleso gw’abalimi gye nasanga abakyala aboolesa omubisi ogukolebwa mu ntuntunu era nabasaba okubakyalira.\nBwe nagendayo bansomesa ku ngeri gye bakamulamu omubisi guno era tekyantwalira bbanga ddene kubanga saali mupya mu byobulimi nange omulimu ne ngutandika. Nagenda okulaba nga gubeera gwetaagisa entuntunu nnyingi okusobola okugutambuza obulungi kwe kutandika okuzirima.\nOkuzirima ofuna ensigo n’ozaanika ne zikala. Nze nsima ekinnya kya fuuti emu ne nkiyiwamu obusa bw’ente ne mbulinda ne bumira. Mbikkako ettaka olwo ne ngiwako obusigo obuwera kungulu ku ttaka.\nEnsigo nga zimeze ntandika okusimbuliza ne ng’enda nga nsimba mu binnya nga buli kinnya nteekamu ebikolo bibiri.\nNfuna essubi ne ng’enda nga mbikka mu nnimiro naddala okuliraana ekikolo okusobola okuziyiza omuddo okumera kubanga kibeera kizibu okukoolamu omuddo oyinza okumenya obutabi wamu n’okukunkumula ekimuli.\nMu bbanga lye mmaze nga nzirima nkizudde ng’entuntunu zisinga kumera mu kifo ekitaliimu bisiikirize kubanga ze nasimba mu bisiikirize tezadda bulungi.\nNg’ozisimbye mu bbanga lya myezi esatu zibeera zimaze okubala era nga zitandise okwengera ng’onoga kwefunira nnusu. Onogera omwaka mulamba nga tezinnalekera awo kussa.\nNze ennimiro ngibeeramu ne bazzukulu bange era sirinaawo bakozi kuva bweru.\nAbazitunda nga nnamba nze ndaba babeera tebabaze kubanga nze bwe nkamula omubisi buli wiiki nsobola okukamula eccupa eziwera 40 nga buli emu ngitunda 5,000/- bwentyo omwezi ne ngufundikira nga nsobodde okufuna 800,000/-\nEkirungi ekiziriko nti zibadde tezinnaba kufuna buwuka buzitawaanya kuzirya bikoola kubanga bibeera bikaawa nnyo kyokka tufuna obuzibu bw’enkuyege ezisala essubi n’emirandira olwo ekikolo ne kikala.\nEntuntunu okugirima teweetaaga kugifuuyira ddagala lyonna okusobola okukuuma omutindo gw’obutonde bwayo so nga ne bwe tubeera tukamula omubisi tetuguteekamu ddagala zzungu.\nMu kukamula omubisi tukamuliramu enniimu wamu n’emicungwa okusobola okukuuuma omubisi ne guwangaala okumala emyezi esatu. Kyokka tuteekamu bitono ddala lwa kukuuma mubisi nga mulamu.\nOkukola omubisi tusogola entuntunu ne tutabulamu amazzi ag’ekigero olwo ne tugufumba ku muliro ne guggya bulungi. Ogumu tutabulamu ssukaali kyokka omulala tetutabula olw’abo abatanywa ssukaali.


Bukedde Online - Gavumenti eremedde ku ky’okusiba abali ku gw'okutemula Kaweesi\nGAVUMENTI eremedde ku ky’okuyimbula abasibe omunaana abaasigala mu kkomera e Luzira ku musango gw’okutemula eyali omwogezi wa poliisi, Andrew Felix Kaweesi, omukuumi we Kenneth Erau ne ddereeva we Geoffrey Mambewa.\nAbasibe bano okuli, Abdul Rashid Mbaziira, Aramazan Noordin Higenyi, Yusuf Mugerwa, Bruhan Balyejusa, Shafik Kasujja, Joshua Kyambadde, Jibril Kalyango ne Yusuf Siraje Nyanzi nga baasindikibwa mu kkooti Enkulu ku musango egyo kyokka oluvannyuma lw’okumala emyaka egisoba mu 2 baddukira mu kkooti enkulu ewozesa emisango egiri ku mutendera gw’ensi yonna e Kololo ne basaba okweyimirirwa ku kakalu ka kkooti.\nOmuwaabi wa Gavumenti, Lino Anguzu yalemedde ku ky’okuyimbula abasibe bano bw’ategeezezza nti omulamuzi Lydia Mugambe eyabakiriza okweyimirirwa nti obukwakkulizo bwe yabateerawo balemeddwa okubutuukiriza era bwebatyo tebasaana kuva mu kkomera e Luzira gye bali ku limanda.\nAnguzu agambye nti kkooti yabalagira okwekenneenya ebifo abantu gye baali babeera nga tebannakwatibwa okumanya oba bamanyiddwa kyokka bwe baakola okunoonyereza kwabwe baakizuula ng’abamu ku basibe bano bwe batamanyiddwa era nga tebalina bifo bya nkalakkalira gye bayinza kusangibwa singa kkooti ebeera etandise okuwulira omusango gwabwe.\nAbamu ku be yanokoddeyo ye; Bruhan Balyejjusa, Shafik Kasujja, Joshua Kyambade, Jibril Kalyango ne Yusuf Siraje Nyanzi nga bano ategeezezza nti bwe beekenneenya obutuuze bwabwe gye baali babeera bassentebe b’ebitundu baabategeeza nti baali batuuze baabwe naye ne bavaayo era tebamanyi bwatyo n’agamba nti abasibe bano tebeetaaga kuyimbulwa kubanga obutuuze bwabwe butankanibwa.\nAte ye Abdul Rashid Mbaziira, Aramazan Noordin Higenyi ne Yusuf Mugerwa baakizudde nga bamanyiddwa mu bitundu gye baali babeera era nga baali bafumbo. Wabula Anthony Wameli, omu ku balooya b’abasibe bano agambye nti baali babeera mu bifo ebyo naye engeri gye baakwatibwa nga kati giweze emyaka 2 nga tebaliiyo ye nsonga lwaki bassentebe b’ebitundu gye baali babeera baabeegaanyi nga bagamba nti baava ku bitundu byabwe.\nAte ye Ladslus Rwakafuuzi; nga naye looya wa basibe bano agambye nti oludda oluwaabi terubade lwenkanya mu kusaba kw’abantu bano n’agamba nti bwe baali bakwatibwa ebitundu byabwe byalagibwa era bimanyiddwa wabula bo ekigendererwa kyabwe kya kubakuumira mu kkomera era n’abasibe be bakkiriza nti bamanyiddwa baabaggulako dda emisango emirala mu kkooti ez’enjawulo.\nAyongedde n’agamba nti bwe baawandikira ekitongole kya NIRA okumanya oba abasibe bano bamanyiddwa, yagaana okubadamu kyokka n’eddamu okusaba kw’oludda oluwaabi lwe baabawa nga kuliko amannya ge baali bongedde ku matuufu ag’abasibe era eno ye nsonga lwaki NIRA yabeegaana. Guddamu nga July 3, 2019.


Bible Verses On The Topic: Перелюб -> Гріхи\nУтікайте від розпусти. Усякий бо гріх, що його чинить людина, є поза тілом. А хто чинить розпусту, той грішить проти власного тіла.\nOkufumbiriganwa kwa kitiibwa eri bonna, n'ekitanda kirongoofu; kubanga abakaba n'abenzi Katonda alibasalira omusango.\nKale amanya okukola obulungi n'atakola, kye kibi eri oyo.\nNalaba emizizo gyo, obwenzi bwo n'okubebera kwo, obukaba obw'okwenda kwo, ku nsozi ez'omu ttale. Zikusanze, ai Yerusaalemi toyagala kulongoosebwa; ebyo birituusa wa okubaawo nate?\nBwe twatula ebibi byaffe, ye wa mazima era omutuukirivu okutusonyiwa ebibi byaffe, n'okutunaazaako byonna ebitali bya butuukirivu.\nBuli muntu yenna anaagobanga mukazi we n'awasa omulala, ng'ayenze; n'oyo anaawasanga eyagobebwa bba ng'ayenze.\nEra mbagamba nti Buli anaagobanga mukazi we, wabula okumulanga ogw'obwenzi, n'awasa omulala, ng'ayenze: n'oyo awasa eyagobebwa ng'ayenze.\nAyenda ku mukazi talina kutegeera: Ayagala okuzikiriza obulamu bwe ye ye akola bw'atyo.\n Kubanga omukazi afugibwa bba ng'akyali mulamu; naye bba bw'afa, ng'asumuluddwa mu mateeka ga bba. Kale bwe kityo bba bw'aba ng'akyali mulamu bw'anaabanga n'omusajja omulala, anaayitibwanga mwenzi: naye bba bw'afa, nga wa busa eri amateeka, obutaba mwenzi bw'aba n'omusajja omulala.\n N'abagamba nti Buli muntu yenna anaagobanga mukazi we, n'awasa omulala, ng'ayenze okumusobya; naye yennyini bw'anaanobanga ewa bba, n'afumbirwa omulala, ng'ayenze.\n Mwawulira bwe baagambibwa nti Toyendanga: naye nange mbagamba nti buli muntu atunuulira omukazi okumwegomba, ng'amaze okumwendako mu mutima gwe. Oba ng'eriiso lyo erya ddyo likwesittaza liggyeemu, lisuule wala: kubanga kye kisinga obulungi ekitundu kyo ekimu kizikirire, omubiri gwo gwonna guleme okusuulibwa mu Ggeyeena. Era oba ng’omukono gwo ogwa ddyo gukwesittaza, gutemeko, gusuule wala kubanga kye kisinga obulungi ekitundu kyo ekimu kizikirire, omubiri gwo gwonna guleme okugenda mu Ggeyeena. Baagambibwa nate nti Omuntu bw'agobanga mukazi we, amuwanga ebbaluwa ey'okumugoba: naye nange mbagamba nti buli muntu agobanga mukazi we, wabula ogw'obwenzi ng'amwenzezza: n'oyo awasanga gwe baagoba, ng'ayenze.\n Oba temumanyi ng'abatali batuukirivu tebalisikira bwakabaka bwa Katonda? Temulimbibwanga: newakubadde abakaba, newakubadde abasinza ebifaananyi, newakubadde abenzi, newakubadde abafuuka abakazi, newakubadde abalya ebisiyaga, newakubadde ababbi, newakubadde abeegombi, newakubadde abatamiivu, newakubadde abavumi, newakubadde abanyazi, tebalisikira bwakabaka bwa Katonda. Era abamu ku mnwe mwali ng'abo: naye mwanaazibwa, naye mwatukuzibwa, naye mwaweebwa obutuukirivu olw'erinnya lya Mukama waffe Yesu Kristo, n'olw'Omwoyo gwa Katonda waffe. Byonna birungi gye ndi; naye byonna tebinsaanira. Byonna birungi gye ndi; naye nze sigenda kufugibwanga kyonna kyonna. Eby'okulya bya lubuto, n'olubuto lwa bya kulya: naye Katonda alibiggyawo byombiriri. Naye omubiri si gwa bwenzi, naye gwa Mukama waffe; ne Mukama waffe avunaana omubiri: era Katonda yazuukiza Mukama waffe, era naffe alituzuukiza olw'amaanyi ge. Temumanyi ng'emibiri gyammwe bye bitundu bya Kristo? kale nzirirenga ebitundu bya Kristo mbifuule bitundu by'omwenzi? Kitalo. Oba temumanyi ng'eyeegatta n'omwenzi gwe mubiri gumu? kubanga ayogera nti Bombiriri banaabeeraaga omubiri gumu.\n N'omuntu omukulu omu n'amubuuza ng'agamba nti Omuyigiriza omulungi, nkole ki okusikira obulamu obutaggwaawo? Yesu n'amugamba nti Ompitira ki omulungi? tewali mulungi wabula omu, ye Katonda. Amateeka ogamanyi nti Toyendanga, Tottanga, Tobbanga, Towaayirizanga, Ossangamu ekitiibwa kitaawo ne nnyoko.\n Kubanga ekyo Katonda ky'ayagala, okutukuzibwa kwammwe, okwewalanga obwenzi; buli muntu ku mmwe okumanyanga okufuga omubiri gwe ye mu butukuvu n'ekitiibwa, si mu mululu ogw'okwegomba, era ng'amawanga agatamanyi Katonda;\n N'agamba nti Ekiva mu muntu; kye kyonoona omuntu. Kubanga munda, mu mitima gy'abantu, muvaamu ebirowoozo ebibi, obukaba, okubba, okutta, obwenzi, kwegomba: obubi, obukuusa, obuluvu, eriiso ebbi, obuvvoozi, amalala, obusiru; ebibi ebyo byonna biva munda ne byonoona omuntu:\n Temutegeera nti buli ekiyingira mu kamwa kigenda mu lubuto, ne kisuulibwa mu kiyigo? Naye ebifuluma mu kamwa biva mu mutima; n'ebyo bye byonoona omuntu. Kubanga mu mutima mu muva ebirowoozo ebibi, obussi, obwenzi, obukaba, obubbi, okuwaayiriza, okuvuma: ebyo bye byonoona omuntu: naye okulya nga tanaabye mu ngalo tekwonoona muntu.\n Ensulo yo ebeerenga n'omukisa; Era sanyukiranga omukazi ow'omu buvubuka bwo. Ng'ennangaazi ekwagala n'empeewo ekusanyusa, Amabeere ge gakumalenga mu biro byonna; Era osanyukirenga bulijjo okwagala kwe. Kubanga lwaki ggwe okusanyukiranga omukazi omugenyi, mwana wange, N'ogwa mu kifuba ky'atali wuwo? Kubanga amakubo g'abantu gali mu maaso ga Mukama, Era atereeza eŋŋendo ze zonna. Obutali butuukirivu bwe ye bulikwata omubi, Era alisibibwa n'emigwa egy'okwonoona kwe, Alifa olw'okubulwa okuyigirizibwa; Era olw'obusirusiru bwe obungi aliwaba.\n ne bamugamba nti Omuyigiriza, omukazi ono bamukutte ng'ayenda bamusisinkanirizza. Naye mu mateeka Musa yatulagira okubakubanga amayinja abakola bwe batyo: kale ggwe oyogera otya ku ye? Baayogera bati nga bamukema, babe n'ekigambo kye banaamuloopa. Naye Yesu n'akutama, n'awandiika n'engalo ku ttaka. Naye bwe baayongera okumubuuza, ne yeegolola n'abagamba nti Mu mmwe atayonoonangako, asooke okumukuba ejjinja. N'akutama nate, n'awandiika n'engalo ku ttaka. Nabo bwe baawulira ne bafuluma ebweru musoolesoole, abakadde be baasooka, okutuusa ku b'enkomerero: Yesu n'asigalawo yekka, n'omukazi we yali wakati. Yesu ne yeegolola, n'amugamba nti Omukyala, bazze wa? tewali asaze kukusinga? Naye n'agamba nti Mpaawo muntu, Mukama wange. Yesu n'agamba nti Nange sisala kukusinga: genda; okusooka leero toyonoonanga lwa kubiri.\n Mwana wange, okwatanga ekiragiro kya kitaawo, So tolekanga tteeka lya nnyoko: Bisibenga ennaku zonna ku mutima gwo, Binywezenga mu bulago bwo. Bw'onootambulanga, linaakukulemberanga; Bw'oneebakanga, linaakukuumanga: Era bw'onoozuukukanga, linaayogeranga naawe. Kubanga etteeka ttabaaza; ekiragiro musana; N'okunenya kw'oyo akuyigiriza lye kkubo ery'obulamu: Okukuumanga eri omukazi omubi, Eri okunyumiriza kw'olulimi lw'omugenyi. Teweegombanga bulungi bwe mu mutima gwo; So n'ebikowe bye biremenga okukukwasa. Kubanga olw'omukazi omwenzi omuntu afuuka mmere bumere: N'omukazi omwenzi ayigga obulamu obw'omuwendo omungi. Omuntu ayinza okuwambaatira omuliro mu kifuba kye, Ebyambalo bye ne bitaggya? Oba omuntu ayinza okutambulira ku manda agookya, Ebigere bye ne bitasiriira? Bw'atyo bw'abeera ayingira eri omukazi wa munne; Buli amukomako talirema kubonerezebwa. Abantu tebanyooma mubbi oba ng'abba Okukkusa emmeeme ye ng'alumiddwa enjala: Naye bw'anaalabikanga, anaagattanga emirundi musanvu; Anaawangayo ebintu byonna eby'omu nnyumba ye. Ayenda ku mukazi talina kutegeera: Ayagala okuzikiriza obulamu bwe ye ye akola bw'atyo. Alifuna ebiwundu n'okunyoomebwa; N'ekivume kye tekirisangulibwa. Kubanga obuggya kye kiruyi ky'omusajja; So talisaasira ku lunaku olw'okuwalanirako eggwanga. Talissaayo mwoyo eri ekinunulo kyonna; So talinyiigulukuka newakubadde ng'owa ebirabo ebingi.\n Kubanga emimwa gy'omukazi omugenyi gitonnya omubisi gw'enjuki, N'akamwa ke kasinga amafuta obugonvu: Naye enkomerero ey'oluvannyuma ekaawa ng'omususa, Esala ng'ekitala eky'obwogi obubiri. Ebigere bye bikka mu kufa; Ebisinde bye bikwata amagombe; N'okulaba talaba kkubo ttereevu ery'obulamu: Amakubo ge gasagaasagana, so takimanyi. Kale nno, baana bange, mumpulirenga, So temuvanga mu bigambo eby'omu kamwa kange. Ekkubo lyo limwesambire ddala, So tosembereranga luggi lwa nnyumba ye: Olemenga okuwa abalala ekitiibwa kyo, N'emyaka gyo eri omukambwe. Abagenyi balemenga okukkuta amaanyi go; N'emirimu gyo giremenga okubeera mu nnyumba y'omunnaggwanga; Naawe n'onakuwala enkomerero yo ng'etuuse Ennyama yo n'omubiri gwo bwe birimalibwawo, N'oyogera nti Nga nakyawanga okuyigirizibwa, Omutima gwange ne gunyoomanga okunenyezebwa; So saagonderanga ddoboozi lya bayigiriza bange, So saateganga kutu kwange eri abo abanjigirizanga! Nabulako katono okuba mu bubi bwonna Wakati mu kkuŋŋaaniro n'ekibiina. Onyweranga amazzi mu kidiba kyo ggwe, N'amazzi agakulukuta mu luzzi lwo ggwe. Ensulo zo zandisaasaanidde ddala, Emigga egy'amazzi ne giba mu nguudo? Gabeereranga ddala gago wekka, So si ga bagenyi wamu naawe. Ensulo yo ebeerenga n'omukisa; Era sanyukiranga omukazi ow'omu buvubuka bwo. Ng'ennangaazi ekwagala n'empeewo ekusanyusa, Amabeere ge gakumalenga mu biro byonna; Era osanyukirenga bulijjo okwagala kwe. Kubanga lwaki ggwe okusanyukiranga omukazi omugenyi, mwana wange, N'ogwa mu kifuba ky'atali wuwo? Kubanga amakubo g'abantu gali mu maaso ga Mukama, Era atereeza eŋŋendo ze zonna. Obutali butuukirivu bwe ye bulikwata omubi, Era alisibibwa n'emigwa egy'okwonoona kwe,\n Naye ku ebyo bye mwampandiikira; kirungi omusajja obutakwatanga ku mukazi. Naye, olw'obwenzi, buli musajja abeerenga ne mukazi we ye, na buli mukazi abeerenga ne musajja we ye. Omusajja asasulenga mukazi we ekyo ekimugwanira: era n'omukazi asasulenga bw'atyo omusajja. Omukazi tafuga mubiri gwe ye, wabula musajja we: era n'omusajja bw'atyo tafuga mubiri gwe ye, wabula mukazi we. Temumaŋŋananga, wabula mpozzi nga mulagaanye ekiseera, mulyoke mubeerenga n'ebbanga ery'okusabiramu, ate mulyoke mubeerenga wamu, Setaani alemenga okubakema olw'obuteeziyiza bwammwe. Naye ebyo mbyogera nga nzikiriza bukkiriza, so siteeka tteeka. Naye nandyagadde abantu bonna okubeeranga nga nze. Naye buli muntu alina ekirabo kye ye, ekiva eri Katonda, omulala bw'ati, n'omulala bw'ati. Naye abatannafumbiriganwa ne bannamwandu mbagamba nti Kirungi bo okubeeranga nga nze. Naye oba nga tebayinza kweziyiza, bafumbiriganwenga: kubanga kye kirungi okufumbiriganwanga okusinga okwakanga. Naye abaamala okufuumbirwaganwa mbalagira, so si nze wabula Mukama waffe, omukazi obutanobanga ku musajja we (naye okunoba bw'anobanga, abeerenga awo obutafumbirwanga, oba atabaganenga ne musajja we); era n'omusajja obutalekangayo mukazi we. Naye abalala mbagamba nze, si Mukama waffe: w'oluganda yenna bw'abanga n'onukazi atakkiriza, omukazi bw'atabagananga naye okubeera naye, tamulekangayo. N'omukazi bw'abeeranga n'omusajja atakkiriza; naye bw'atabagananga naye okubeera naye, tanobanga ku musajja we. Kubanga omusajja atakkiriza atukuzibwa na mukazi, n'omukazi atakkiriza atukuzibwa na wa luganda: singa tekiri bwe kityo, abaana bammwe tebandibadde balongoofu; naye kaakano batukuvu. Naye atakkiriza bw'ayawukananga, ayawukane: ow'oluganda omusajja oba mukazi tali mu buddu mu bigambo ebiri bwe bityo: naye Katonda yatuyitira mirembe. Kubanga, ggwe omukazi; omanyi otya nga tolirokola musajja wo? oba, ggwe musajja, omanyi otya nga tolirokola mukazi wo? Kino kyokka, buli muntu nga Mukama waffe bwe yamugabira, buli muntu nga Katonda bwe yamuyita, atambulenga bw'atyo. Era bwe ndagira bwe ntyo mu kkanisa zonna. Omuntu yenna yayitibwa nga mukomole? teyeggyangako bukomole bwe. Omuntu yenna yayitibwa nga si mukomole? Takomolebwanga. Okukomolwa si kintu n'obutakomolwa si kintu wabula okukwatanga ebiragiro bya Katonda. Buli muntu abeerenga mu kuyitibwa kwe yayitirwamu. Wayitibwa ng'oli muddu? tokyeraliikiriranga: naye okuyinza bw'oyinzaga okuweebwa eddembe, waakiri beerenga nalyo. Kubanga mu Mukama waffe eyayitibwa nga muddu, aweebwa Mukama waffe eddembe: bw'atyo eyayitibwa nga wa ddembe ye muddu wa Kristo. Mwagulibwa na muwendo; temufuukanga baddu ba bantu. Ab'oluganda, okuyitibwa buli muntu kwe yayitirwamu, abeerenga mu okwo wamu ne Katanda. Naye ku by'obutafumbiriganwa sirina kiragiro kya Mukama waffe: naye mbagamba nze ng'omuntu Mukama waffe gwe yasaasira okubeera omwesigwa. Kale ndowooza kino okubeera ekirungi olw'okubonaabona okwa kaakano, nga kirungi omuntu okubeera nga bw'ali. Wasibibwa n'omukazi? tonoonyanga kusumululwa. Wasumululwa ku mukazi? tonoonyanga mukazi. Naye okuwasa bw'owasanga, nga toyonoonye; n'omuwala bw'afumbirwanga, nga tayonoonye. Naye abali bwe batyo banaabeeranga n'okubonaabona mu mubiri: nange mbasaasira. Naye kino kye njogera, ab'oluganda, nti Ebiro biyimpawadde, okutanula kaakano abalina abakazi babe ng'abatalina: era n'abo abakaaba babe ng'abatakaaba; n’abo abasanyuka babe ng'abatasanyuka; n'abo abagula babe ng'abatalina; n'abo abakoza eby'omu nsi babe ng'abatabikoza bubi: kubanga engeri ey'omu nsi muno eggwaawo. Naye njagala mmwe obuteeraliikiriranga. Atali mufumbo yeeraliikirira bya Mukama waffe, bw'anaasanyusanga Mukama waffe: naye omufumbo yeeraliikirira bya mu nsi, bw'anaasanyusanga mukazi we. Era waliwo enjawulo ku mufumbo n'omuwala. Atafumbirwa yeeraliikirira bya Mukama waffe, abeerenga mutukuvu omubiri n'omwoyo: naye afumbirwa yeeraliikirira bya mu nsi, bw'anaasanyusanga musajja we. Njogedde ekyo olw'okubagasa mmwe bennyini; si lwakuba nga kyambika, wabula olw'obulungi era mulyoke muweerezenga Mukama waffe obutategananga. Naye omuntu bw'alowoozanga nga takola bulungi muwala we, oba nga ayitiridde obukulu, era oba nga kigwana okubeera bwe kityo, akolenga nga bw'ayagala; tayonoona; bafumbiriganwe. Naye oyo anywera mu mutima gwe, nga tawalirizibwa, naye ng'ayinza okutuukiriza bw'ayagala ye, era nga yamalirira kino mu mutima gwe okukuumanga muwala we, alikola bulungi. Kale afumbiza muwala we akola bulungi; era n'oyo atalifumbiza ye alisinga okukola obulungi. Omukazi asibibwa musajja we ng'akyali mulamu; naye musajja we bw'aba nga yeebase, nga wa busa afumbirwenga gw'ayagala; kyokka mu Mukama waffe. Naye aba musanyufu okusigala nga bw'ali nga nze bwe ndowooza: era ndowooza nga nange nnina Omwoyo gwa Katonda.


Bukedde Online - Vally Mugwanya: Owa Bukedde kati maneja wa mupiira n'abayimbi\nVally Mugwanya: Owa Bukedde kati maneja wa mupiira n'abayimbi\nCranes ne South Sudan battunka\nVALLY Mugwanya, munnamawulire wa Bukedde ate era y'akulira emirimu mu SC Villa. RACHEAL TEBANDEKE yamutuukiridde n’amubuulira ku bulamu bwe .\nMinisita w'emizannyo, Charles Bakkabulindi (ku ddyo) ng'abuuza ku Mugwanya. Mugwanya ne muwala we Mirembe.\nBYA RACHEAL TEBANDEKE\nNnazaalibwa mu mu maka g’omugenzi Vincent Mugwanya ne Alice Mugwanya e Makindye Lukuli.\nPulayimale nagisomera Buddo Junior, ate siniya ne nneegatta ku Kings College e Budo ne St. Joseph's Naggalama gye natuulira S6.\nMbeera Munyonyo, nga ndi mufumbo era nnina abaana babiri. Lenon Mugabi ne Trudie Mirembe.\nOmupiira nnagutandikira mu pulayimale e Buddo mu 1990, era nguzannye mu masomero gonna gye mpise.\nNazannyirako SCOUL ng'omukwasi wa ggoolo wakati wa 1995 - 1999, era omugenzi Fred 'Giringi' Lukwago, eyali atendeka abakwasi ba Villa, ye yantwalayo.\nMu SCOUL, twali ba mutawaana nga tulina bassita abalala omwali; Julius Oweka, Obecha, Robert Mukasa, Syrus Zimaze, Muhammed Sebuggwaawo, Juma Kayinda, Misusera Katende, David Kiwanuka 'Tiriika', Katembo Musenero, Alex Isabirye n'abalala bangi wansi w'omutendesi Leo Adraa.\nOmupiira gwe sigenda kwerabira gwa SCOUL ne SC Villa e Namboole gwe twabulako akatono okuggyamu Villa mu 'Uganda Cup'.\nTwazannya nnyo ggoolo ne zitulema mu ddakiika 90, bwe twagenda mu peneti, Villa yalemwa peneti mu ttaano ezisooka kyokka Isabirye eyali alina okututeebera emalamu akagoba, yalemwa okuteeba Hannington Kalyesubula ne tuwandukira ku 'quarter'.\nEkyasinga okunnuma ye Villa okugenda mu maaso mu mwaka ogwo (2000) n'ewangula Military Police ku fayinolo (1-0) e Namboole ekiraga nti osanga tuba kugiggyamu twalina omukisa oguwangula ekikopo.\nSCOUL bwe yasalwako mu 'Super', nagenda e Girimaani gye nasomera ebyamawulire.\nBwe namaliriza emisomo, ne nneeyongerayo e Vietnam gye nazannyira ogw’ensimbi okumala emyaka munaana.\nBwe nakomawo era ne nzira mu Villa kuba yandi mu musaayi. Omupiira nguliddemu ebiwera kuba gwansomesa okuva mu pulayimale okutuukira ddala ku yunivasite era gwe gunfudde kye ndi kati.\nOmugenzi Wilson Gayi, eyasambiranga KCCA ne State House, tetwamufunamu kuba yatuva ku maaso ng'akyali muto, sso nga yalina ekitone.\nAbazannyi bonna mu Uganda balungi, era mu biseera eby'omu maaso tugenda kukungula ebitone.\nOmuntu gwe nneegomba mu bulamu bwange ye Hajji Omar Mandela eyali akulira ebyensimbi mu Villa kuba ye yankuza okuva mu buto n’okundabirira mu byetaago by’obuntu wadde nga nasomera ku mupiira.\nNg'oggyeeko omupiira, ndi muwandiisi wa byamizannyo mu lupapula lwa Bukedde. Omwaka oguwedde nze natendese ttiimu ya Vision Group efulumya Bukedde, okuzannya 'Uganda Cup' kyokka twakubiddwa Mpigi United ku luzannya lwa ttiimu 64. Mu ngeri y'emu ndi maneja w'abayimbi Radio ne Weasle aba Goodlyf. Byonna mbikwataganya kuba nneeteekateeka bulungi buli kimu ne nkiwa obudde bwakyo.\nBWE NFUUKA PULEZIDENTI WA FUFA\nFUFA ekyalina omulimu gw'okuzza abawagizi mu kisaawe era singa nfuuka pulezidenti waayo, nkola buli kimu abawagizi ne badda mu bisaawe.